A mulatozás, a bolondozás és a jókedv időszaka

Javában zajlik a farsangi időszak, és úgy tűnik valóban működnek az ehhez köthető télűző hagyományok, ugyanis a csípős mínuszok hirtelen plusz 6-7 fokba váltottak a héten.

A január 6-ai vízkeresztet követően nagyböjtig a farsangi mulatságoké a főszerep, amelyek hagyományosan a téli egyhangúságot hivatottak megtörni.
Alig hevertük ki a karácsonyi és a szilveszteri fáradalmakat, máris új ünnepi időszakba léptünk, egész pontosan január hatodikán, ami húshagyó keddig tart. A farsang a mulatozás, a bolondozás és a jókedv időszaka. Ide köthető több népi hagyomány is. Ilyenek például a közismert álarcos bálok, a busójárás és a legvégén marad a bőgőtemetés.
Ha nem is minden ősi farsangi hagyományt, de a legjelentősebb szokásokat a mai napig sokan hűen tartják Vajdaságban, ilyenek például a gyerekek számára megrendezett jelmezbálok is. Az efféle farsangi mulatságokra készülnek a szabadkai Népkör Magyar Művelődési Központban is. Minden évben kis hercegnőkkel, tündérekkel, pókemberekkel, illetve más szuperhősökkel és mesefigurákkal telik meg a Népkör nagyterme.
Rumenyákovity Szilvia, művelődésszervező, Népkör MMK: „Igyekszünk ezeknek a hagyományoknak eleget tenni, tisztelet adni nekik, így február 9-én egy táncházzal fogjuk indítani az évet, és ha a lányok nem is készítenek bokrétát, de lesz álarcos mulatság, és mi is méltóan fogjuk elűzni a telet, hiszen ez a időszak erről is szólt, hogy mögöttünk hagyjuk a telet és a tavasz felé koncentrálunk. Próbálunk olyan szokásokat bevinni, ami segít abban, hogy egy nagyon termékeny tavasz várjon, az állatok tenyésztésében is, ne éhezzenek, sokat essen az eső, ne legyen szárazság.”
A farsang hagyományai a pogány ókorba nyúlnak vissza. A hiedelmek szerint a tél utolsó napjaiban, amikor a nappalok egyre rövidebbek, azt hitték, hogy a Nap elgyengül és gonosz szellemek kelnek életre, akiket vigadalmakkal, felvonulással és beöltözéssel akartak elűzni.
Magyarországon a 15. században jelentek meg először a farsangi szokások. A magyar hagyományok értelmében a farsang a párválasztás és a házasságkötések időszaka volt, hiszen az ezt követő nagyböjt alatt tilos volt lakodalmat tartani. A szokások zömét viszont a farsang utolsó három napjában tartották, amit a farsang farkának is neveznek.
A magyar vidékeken a tuskóhúzásnak és a vénlánycsúfolásnak is nagy hagyománya volt, amely a legények tréfás szokásának számított.
A farsangot húshagyó kedden bőgőtemetéssel zárták. Éjfél előtt a kocsma legnagyobb asztalára felkerült a nagybőgő, amit egy fehér lepedővel terítettek le, majd gyertyákat gyújtottak körülötte. A vendégek pap és siratóasszonyok jelenlétében búcsúztató nótákat énekeltek éjfélig.
Ezzel viszont még nem teljesen ért véget az eszem-iszom. A megmaradt húsételeket a torkos csütörtökön kellett elfogyasztani, amit sokan hamvazószerda után tartanak. Ezután már a fazéksikálás következett, amikor a háziasszonyok alaposan elmosták az edényeket, nehogy hús vagy zsír kerüljön a nagyböjti ételekbe.

Farsangi időszak Vajdaságban is

Január és február a farsangi időszak ideje.

A január 6-ai vízkereszt után nagyböjtig tart
a farsangi időszak.
A farsangi időszak a mulatozások, bolondozások
és a jókedv időszaka.
A farsangi időszakhoz több népi hagyomány is tartozik.
Ilyen néphagyomány például az álarcos bálok, a busójárás
és a legvégén marad a bőgőtemetés.
Vajdaságban is sokan tartják a hagyományokat.
A szabadkai Népkör Magyar Művelődési Központban is
farsangi mulatságokat szerveznek a gyerekek számára.
Február 9-én egy táncházzal készülnek az érdeklődők számára.
Farsang után a népszokás szerint
a megmaradt húsételeket a torkos csütörtökön kellett elfogyasztani.
Ezt a napot sokan hamvazószerda után tartják.
Ezután már a fazéksikálás következett,
amikor a háziasszonyok alaposan elmosták az edényeket.
Ezt azért tették, hogy nehogy hús
vagy zsír kerüljön a nagyböjti ételekbe.
Böjt idején nem szabad húsfélét vagy zsíros ételt fogyasztani.
Nagyböjti időszak karácsony és húsvét előtt van.


Őszi vásárt tartottak Temerinben

Megtartották a hagyományos őszi vásárt Temerin központjában. A hangsúly a kézműves termékeken volt.

Több mint 40 kiállító vett részt az idei temerini őszi vásáron. A kisvállalkozók Temerinből és a környékbeli településekről érkeztek. A helyi méhész egyesület tagjai sem maradtak ki.
Babković Zoltán, elnök, Szigeti Sándor Méhész Egyesület, Temerin: „Én is eljöttem. Ahogy látják, többnyire mezei méz és akác méz van itt. Ez a kettő van jelenleg nálam, mert nem nagyon bírtam menni másfelé, az idő sem engedte, hogy esetleg hársmézet szerezzek, úgyhogy az év is egy picit olyan volt, hogy nem bírtunk mindent megtalálni, amit szerettünk volna.”
Virágokból sem volt hiány. A közeledő ünnepek miatt a koszorúk voltak a legkeresettebbek.
Sára Zsolt, virágtermesztő, Temerin: „- A legnagyobb igény a koszorúkra, vagy a különböző kosarakra és ikebanákra van, ami mögöttem is látható. Ez a legaktuálisabb.
- Milyen virágokból készülnek, mű vagy élőből is lehet választani?
- Java része művirágból készül, fenyőalapon, művirággal. De csinálunk élő virággal is.”
A vásár szervezője a temerini Turisztikai Szervezet. Évek óta azon dolgoznak, hogy megismertessék az emberekkel a helyi és környékbeli kistermelőket és vállalkozókat.
Injac Marina igazgató, Turisztikai Szervezet, Temerin: „Évek óta szervezzük az őszi vásárunkat. Temerin a találkozások helye, az a hely, ahol a pozitív energia és a településünkre jellemző üzletek és vállalkozások mellett minden jóakaratú ember összejön egy helyre.”
A vásár iránt nagy volt az érdeklődés. Az asztalokon többek között édességek, kézműves termékek és finom borok is voltak.

Őszi vásárt tartottak Temerinben

Tegnap tartották meg az őszi vásárt Temerin központjában.

Tegnap október 20-a, csütörtök volt.
Temerin 1 város Vajdaságban.
Az őszi vásáron több mint 40 kiállító volt.
A kiállítók Temerinből és a környékbeli
településekről érkeztek.
A temerini méhészegyesület tagjai is
részt vettek az őszi vásáron.
Sok szép kézműves terméket, művirágot,
élő virágot és koszorút is kínáltak
az érdeklődőknek tegnap a temerini őszi vásáron.
Már évek óta megszervezik a temerini őszi vásárt.
A vásárra nagyon sok érdeklődő ment el.
Az asztalokon finom édességek,
kézműves termékek és borok is voltak.


Ritkaságok, különlegességek - Galamb- és kisállat-kiállítás Csantavéren

Szebbnél szebb mintákban és színekben pompáztak a szárnyasok a csantavéri galamb- és kisállat-kiállításon. Több mint 400 különleges galamb, díszbaromfi, papagáj, de négylábú is megtalálható volt a kiállításon.

A csantavéri vadászotthonban megtartott kiállításon olyan különleges galambfajták is kapirgáltak, mint a Dán keringő. Burány Ferenc, a kiállítás egyik szervezője érkezett ezekkel a ritka fajta szárnyasokkal, amelyek minden bizonnyal egyedüliek az országban.„Nagyon nyugodt galambok és nagyon sokan használják dajkagalambnak. A dajkagalamb azt jelenti, hogy a másik galambnak a kis galambjait felneveli, a kisebb testűét, a nagyobb testűét is. Nagyon nyugodt vérmérsékletűek. A szállástípusuk az nem olyan különös, ahogy mi itt mondjuk, a kémény körül forognak. Nem magasan. Egy órahosszát repülnek csapatban. Inkább a kinézetük olyan különös.”

A szervezők örömére idén már több fiatal is csatlakozott a kiállítók sorába. Közel 400 galambot mutattak be, közöttük díszgalambok, verseny- és magas röptű galambok is szerepeltek. A másik terem különleges tollazatú díszbaromfiktól és papagájoktól volt hangos, mellettük pedig nyulakat is megtekingettek az érdeklődők.
Pintér Olivér, a csantavéri Kisállattenyésztők Klub elnöke:„-Több országból származnak, minden országnak megvan a saját fajtája. Kisebb településeknek is van külön fajtája
- Mekkora az érdeklődés itt Csantavéren az efféle kiállításokra, tevékenységekre?
- Van jó nagy érdeklődés, negyven valahány klubtagunk van, tehát az nagyon jó, mert valahol csak kettő-három, tíz-tizenöt.”
A kiállításon több díjazott szárnyas is megtalálható volt. Mint ahogy a mondás tartja, maradat tolláról - tehát meg kell felelniük a fajtájukra jellemző standardoknak, ez vonatkozik a színükre, méretükre és súlyukra is. A csantavéri galamb- és kisállat-kiállítást vasárnap délelőtt is megtekinthetik az érdeklődők.

Galamb és kisállat-kiállítás Csantavéren

A hétvégén galamb és kisállat-kiállítás tekinthető meg Csantavéren.

Hétvége szombat és vasárnap.
Tegnap január 20-a, szombat volt.
Ma január 21-e, vasárnap van.
Több mint 400 különleges galamb, díszbaromfi, papagáj
és 4 lábú is megtalálható a csantavéri kiállításon.
A csantavéri vadászotthonban tartják meg a kiállítást.
A kiállításon olyan különleges galambfajtát is
meg lehet tekinteni, ami nagyon ritka az országban.
Ez a különleges galambfajta a Dán keringő.
A kiállításon több díjazott szárnyas is megtalálható.
A csantavéri galamb és kisállat-kiállítást ma délelőtt is
megtekinthetik az érdeklődők.


Csattogott az ostor Hajdújáráson

Így betyárkodtak a Rózsa Sándor Fesztiválon!

Hajdújáráson a Rózsa Sándor Fesztivál évről évre több látogatót vonz és egyre tartalmasabb programot kínál. Idén birkapaprikás-főzőverseny, betyárpróba, ostorcsattogtatás, kézműves gyermekfoglalkozások, fogatos kocsikázás és még sok más színesítette a fesztivált.
Rózsa Sándor egyik legkedveltebb ételét, a káposztás birkapaprikást főzték a versenycsapatok a hajdújárási focipálya mögötti közösségi téren vasárnap. Erdélyi József, főzőmester, Petőfi Sándor Általános Iskola, Királyhalom: „A vöröshagymát megdinszteljük egy kis zsíron, utána rátesszük a birkahúst, faggyúmentesen persze. És akkor fűszerezzük hagyományos fűszerekkel, bors, só, egy kis fokhagyma megy bele. Amikor a hús levet engedett, szabályozzuk, és a végén egy kis káposzta, pirospaprika, ennyi az egész.”
A Rózsa Sándor Fesztiválon a betyárok is kipróbálták ügyességüket és tudásukat. Először gumicsizmát kellett távolba dobni, minél messzebbre. Később patkódobálás is volt, illetve szkanderezésben, vagyis kézlenyomásban is összemérték az erejüket az igazi betyárok.
A betyárpróba minden korosztály számára érdekes volt. Mészáros Antal, versenyző, Radanovác: „Én tavaly is voltam, aranyérmet nyertem főzésben, a betyárpróbára a kollégám jött tavaly, most én is itt vagyok, szóval zajlik az élet.”
Rózsa Sándor 1810. július 16-án született, születésnapját szombaton ünnepelték Ásotthalmon. A két település évek óta együtt szervezi meg a Rózsa Sándor Fesztivált.
Az ostorcsattogtatás, amelynek a környékünkön bujkáló betyár is igazi nagymestere volt, a rendezvény egyik attrakciójának számított. Turcsik József, Ásotthalom, Magyarország:„- Én 24 éve foglalkozok ostorcsattogtatással.
- Mennyi gyakorlat kell hozzá?
- Nagyon régóta csinálom.
- Kitől tanulta?
- Magamtól.”
A látogatóknak lovas programokat, a gyerekeknek állatsimogatót, kézműves foglalkozásokat, kirakodóvásárt is szerveztek, és a vendégeket finom ételekkel várták. Az esemény egyik célja, hogy bemutassák az embereknek Rózsa Sándor kultuszát. Sövény Rudolf, elnök, Rózsa Sándor Civil Szervezet, Hajdújárás: „A betyárvilágot, a magyar történelmet is, mert azt gondolom, hogy igenis át kell adnunk, mint ahogy én is nagyapámtól hallottam különböző betyártörténeteket, leginkább Rózsa Sándorról.”
Rózsa Sándor a miénk is, meg Ásotthalomé és Röszkéé, ezé a térségé, hangzott el az eseményen. Dr. Pásztor Bálint, a Szabadkai Városi Képviselő-testület elnöke: „Egyre több a betyár, egyre több a betyárkodó, egyre jobb a hangulat, úgyhogy az ilyen rendezvényekre mindenképpen szükség van, már csak azért is, mert az emberek beszélgetni tudnak egymással.”
Az eseményen a Csantavéri Ifik szolgáltatta a talpalávalót.

Rózsa Sándor Fesztivált tartottak Hajdújáráson

Tegnap tartották meg a Rózsa Sándor Fesztivált Hajdújáráson.

Tegnap július 16-a, vasárnap volt.
Rózsa Sándor 1 nagyon híres magyar betyár volt.
A fesztiválon évről évre egyre több a látogató.
A fesztiválon évről évre egyre több,
érdekes program várja a látogatókat.
Idén volt birkapaprikás-főző verseny, betyárpróba,
ostorcsattogtatás, kézműves gyermekfoglalkozások,
fogatos kocsikázás.
A fesztivált a hajdújárási focipálya mögötti
közösségi téren tartották meg.
A Rózsa Sándor Fesztiválon
a betyárok is kipróbálták ügyességüket és tudásukat.
Először gumicsizmát kellett távolba dobni.
Később patkódobálás és kézlenyomásos verseny is volt.
A látogatóknak lovas programokat,
a gyerekeknek állatsimogatót, kézműves foglalkozásokat,
kirakodóvásárt is szerveztek.
Az esemény egyik célja, hogy bemutassák az embereknek
Rózsa Sándor történetét.
Az eseményen a Csantavéri Ifik zenéltek
és szórakoztatták a résztvevőket.


Színes forgatagban, családias hangulatban

Két év után ismét megtelt majálisozókkal a Palicsi-tó partja.

A 11 ezer négyzetméteren elterülő vidámparkon kívül különféle gasztronómiai ínyencségekkel várták az érdeklődőket az árusok. Már a délelőtti órákban sokan kilátogattak. Az idősebbek a jó hangulat és a séta, a fiatalabbak pedig leginkább a vidámpark és az állatkert miatt jöttek Palicsra.
Szerbia egyik legnagyobb vidámparkja nyílt meg Palicson. Nagyon sok az érdeklődő, nagyon sok fiatal jött el az eseményre.
Több ezer személy látogatott idén Palicsra majálisozni. Nemcsak a közeli településekről jöttek vendégek, hanem Németországból és Magyarországról is. Kis Bálint családjával Szegedről érkezett. Azt mondja, szinte minden évben kilátogatnak, hogy felidézzék a palicsi majális hangulatát: „Nyolc évvel ezelőtt voltunk itt az egész családdal. Borzasztóan jól éreztük magunkat. Onnantól kezdve szinte minden évben jövünk. Bánatosak voltunk, mert a betegség, a Covid miatt elmaradt párszor. Nagyon jók az áraitok, jók az ízeitek. Gyakorlatilag egy kilométer hosszan sütés, főzés, majális. Bárki, aki ide ki jön, jól érzi magát. Nincs olyan, hogy nem. Meg jók az emberek, olyan, mintha egy család volna az egész majális.”
A kalandra vágyók dodzsemezhettek, illetve a körhintára és a hullámvasútra is felülhettek. Akik pedig az állatokat szerették volna megnézni, tehettek egy sétát a Palicsi Állatkertben.
Tokodi Angéla, Zenta: „A családdal úgy döntöttünk, hogy mai nap folyamán eljövünk Palicsra egy kicsit szétnézni. Hallottuk, hogy nagyszabású luna park van most, meg hogy az állatkertben is lesz majd valami, úgyhogy azért jöttünk, hogy ezt megnézzük.”
A sétány mellett kirakodóvásár várja a majálisozókat, szinte az összes előtt hatalmas sorok kígyóztak. A legtöbben a sütödék és a kürtöskalácsos standok előtt vártak türelmesen. Soós Mária már 15 éve kürtöskalácssütéssel foglalkozik. Örül annak, hogy a pandémia után ismét Palicson árusíthat majáliskor: „Mi kürtöskalácsot készítünk, hagyományos módon, parázson, ahogyan Erdélyben tanultam. Már 15 éve ezzel foglalkozunk, minden majálison kint vagyunk. A hangulat mindig fergeteges, sok ember megjelenik.”
A látogatóknak az idő is nagyon kedvezett, bár a délelőtti órákban erős szél fújt, a későbbiekben mégis napos, meleg volt az idő. Somogyi János almalét préselt családjával.
Somogyi János, elárusító: „A helyszínen almát préselünk, azt áruljuk. Mellette még kétfajta pálinkát és virágokat. Meg vagyunk elégedve, nagyon jó időnk van. Csak kicsit fúj a szél, de ez nagyon minimális.”
Aki a mai napon mégis távol maradt a Palicsi-tó környékétől, nem maradt le semmiről, ugyanis a következő két napban is látogatható lesz a kirakodóvásár, a vidámpark és az állatkert is. A jó hangulat pedig garantált.

Megtelt majálisozókkal a Palicsi-tó partja

Tegnap nagyon sok turista és helyi lakos
látogatta meg a palicsi parkban lévő vidámparkot.
Tegnap május 1-je, vasárnap volt.
Szerbia legnagyobb vidámparkja nyílt meg
a majálisi ünnepekre Palicson.
A vidámparkon kívül különféle finom ételeket,
italokat kóstolhatnak a palicsi parkba látogatók.
Már tegnap délelőtt is sok ember
látogatott ki Palicsra.
Az idősebbek a jó hangulat és a séta miatt,
a fiatalabbak pedig a vidámpark
és az állatkert miatt mennek Palicsra.
Több ezer ember volt tegnap Palicson.
Nemcsak a közeli településekről
jöttek vendégek, hanem Németországból
és Magyarországból is.
A palicsi sétány mellett hosszú kirakodóvásár
várja a majálisozókat.
Aki május 1-jén távol marad
a Palicsi-tó környékétől, nem maradt le semmiről.
Még ma és holnap is látogatható lesz
a kirakodóvásár, a vidámpark
és az állatkert is.
A jó hangulat pedig biztosított.
Ma május 2-a, hétfő van.
Holnap május 3-a, kedd lesz.


Palicsi Szüreti Napok a hétvégén

Szombaton és vasárnap is érdemes kilátogatni a palicsi nagyparkba. Finomságokkal és érdekes programmal készülnek a szervezők.

Kézműves kiállítások, bor- és pálinkakóstolók, gyermekfoglalkozások, valamint gazdag zenei program. Így várják a látogatókat az idei palicsi Szüreti Napokra. A kétnapos rendezvény szombaton és vasárnap lesz 10 és 20 óra között a nagyparkban.
A legutóbbi Szüreti Napokat, két évvel ezelőtt, hatalmas érdeklődés övezte. Tavaly a járványhelyzet miatt elmaradt az esemény, azonban most nagy lendülettel és különleges programokkal tér vissza. Lesz főzőverseny, illetve pálinkák, házi sütemények, lekvár, gyümölcs- és zöldséglevek versenye is.
Balog Anita, elnök, Észak-vajdasági Földműves Egyesület: „Immár nyolcadik éve lesz a szüreti főzőverseny, ami vasárnap kerül megrendezésre. Még várjuk a csapatokat. Kilenc órától van a tűzgyújtás és 3 órakor lesz az eredményhirdetés a nagy teraszon, vagyis a Vigadó épületében.”

A szabadkai Rotary Klub idén is megszervezi a Jótékonyság gyümölcsei nevű humanitárius akcióját, melynek bevételéből az egyetemistákat támogatják.
Tihomir Vasiljević, titkár, Szabadkai Rotary Klub: „A szabadkai Rotary Klub tagjai egész nap sütni fogják a rostélyost és árulni az italt. A teljes bevételt jótékony célra költjük: a szabadkai diákok és egyetemisták számára ösztöndíjat osztunk ki.”
A bor- és pálinkakedvelők számára igazi felüdülés lehet az esemény, ahol számos fajtából és ízből válogathatnak, de a gyerekek és mások is biztosan találnak kedvükre való programot.
Đorđe Dragojlović, kancellár, Aréna Zabatkiensis Borrend: „A Szüreti Napok nemcsak a szőlő szüretre vonatkozik, hanem mindenféle gyümölcsre, amit ebben az időszakban szüretelnek. Ezzel összhangban történnek a kiállítások. Ezek kívül lesznek kézműves kiállítások, kirakodó vásárok, bor és pálinka kínálás és kóstoló is. Lesz lehetőség kóstolni is. Gazdag zenei programok lesznek. A legkisebbekre is gondoltak a szervezők, úgyhogy lesznek gyerekprogramok is.”
A palicsi sétánytól egészen a Vigadóig mindenütt lesznek programok. A rendezvény hivatalos megnyitóját szombaton 12 órakor tartják, majd a Juhász zenekar szórakoztatja a közönséget.

Palicsi Szüreti Napok a hétvégén

Hétvégén tartják a Palicsi Szüreti Napokat.

Hétvége szombat és vasárnap.
Szombat szeptember 11-e lesz.
Vasárnap szeptember 12-e lesz.
A palicsi nagyparkban szervezik meg
a Palicsi Szüreti Napokat.
Sok érdekes program és sok finomság
várja az érdeklődőket a Palicsi Szüreti Napokon.
Kézműves kiállítás, borkóstoló és pálinkakóstoló
gyermekfoglalkozások és koncertek is lesznek
a Palicsi Szüreti Napokon.
Lesz még főzőverseny, lekvárok, házi kalácsok
és pálinkák versenye is.
A szabadkai Rotary Klub idén is megszervezi
a Jótékonyság gyümölcsei nevű
jótékonysági akciót.
A jótékonysági akcióból összegyűjtött pénzből
az egyetemistákat támogatják.
A 2 napos rendezvény szombaton és vasárnap lesz
délelőtt 10 órától este 8 óráig a palicsi nagyparkban.


Óvjuk a fecskéket, nagyon hasznosak

Aggasztó Magyarországon és Szerbiában is a fecskefajok populációinak fogyatkozása. Ennek oka nemcsak a klímaváltozás, hanem emberi tevékenység is.

Egykoron az eresz alatti fecskefészkeket áldásnak tartották, ma már azonban sokan leverik őket, mert a madarak összepiszkítják a fészek alatti területet. Vajdaságban a parti-, füsti- és molnárfecske fajok ismertek.
Az első fecskék áprilisban érkeznek meg vidékünkre, és egészen szeptemberig lakják fészkeiket. Ekkor már nagyobb csoportokban tömörülnek és készülnek az őszi vonulásra.
Egyre kevesebb a fecske Magyarországon és Szerbiában is, ami óriási probléma. Ugyan is, ha a rovarok elszaporodnak, akkor az nem csak a mezőgazdaságra nézve káros, hiszen így a kártevők száma folyamatosan nő, hanem az állatokra is. A kevés fecske miatt pedig gyakrabban fordulnak elő a betegségek is.
Az állományok csökkenésében nagy szerepe van a klímaváltozásnak is, de a mezőgazdaság is sokkal intenzívebbé vált az utóbbi évtizedekben. A legtöbb istálló már kevésbé alkalmas a madarak költése szempontjából. Sokan még a madarak fészkei is leverik. Ez bűncselekménynek számít, amiért súlyos büntetés jár.
Szekeres Ottó, természetvédelmi őr, Palics-Ludas Közvállalat: „A parti fecskék part falban költenek. A költési idő június, július. Nem ritka, hogy ilyenkor homokelhordás miatt tönkreteszik az emberek az egész költő telepet. Ez is természet károsítás, de ha a költési időn kívül is valaki fecskefészket lever, tehát törvény az határozottan kimondja, hogy magát az állatot is, illetve a költő helyét is védeni kell és nem szabad elpusztítani. Mindenféleképp törvénybe ütközik az ilyen cselekvés.”
A füsti fecske többnyire istállókban szeret költeni. Fészkét sárból rakja, fiókáit pedig repülő rovarokkal táplálja.
Sorban ülnek a fészek peremén és türelmetlenül várják az ennivalót a kis fecskék. Jó étvágyukat az is példázza, hogy mind a négy fióka nyitott csőrrel követeli a rovarokat hazaérkező szüleiktől.
A Kelebiai Ménes istállói a fecskék visszatérő költőhelyei.
Kádár Maja, munkatárs, lovasoktató, Kelebiai Ménes:„- 15 éve járnak ide folyton vissza. A lovakat abszolút nem zavarják. Jó nekik itt. Mi nem etetjük őket, ők elvannak itt.
- Körülbelül hány fecske van most itt?
- Körülbelül egy 50 darab.”
A fecskék minden kártevő rovart pusztítanak, így az embert és állatokat is gyötrő szúnyogokat is. Ezért figyeljünk oda a fecskékre és ne verjük le fészkeiket.

Vigyázzunk a fecskékre, nagyon hasznosak

Vigyázni kell a fecskékre, mert nagyon hasznos állatok.

A fecskék megeszik
a kártevő rovarokat,
amik betegségeket is
okozhatnak az embereknek
vagy az állatoknak.
Kártevő rovar például
a szúnyog, a légy.
Sajnos Szerbiában
és Magyarországon is
egyre kevesebb a fecske.
Az időjárás miatt, és
az emberek miatt is
egyre kevesebb a fecske.
Vannak olyan emberek,
akik leverik a fecskefészkeket.
Tilos bántani a fecskéket,
és tilos bántani a fecskefészket is.
Komoly büntetést kap az,
aki bántja a fecskéket,
és a fecskefészkeket.
Vajdaságban a partifecske,
a füstifecske és
a molnárfecske az ismert.
Az 1. fecskék áprilisban
érkeznek térségünkbe,
és szeptemberig maradnak
a fészkeikben.
Szeptembertől vonulni kezdenek
más országokba, ahol meleg van.
A fecskék nagyon hasznos állatok.
Fontos vigyázni a fecskékre.


A kóbor kutyák a leghálásabbak

A Mancs Állatvédő Egyesület telephelye megtelt, gazdira várnak a kutyák.

Magyarkanizsa községben is sok a kóbor, gazdátlan kutya. Ezek leginkább más községekből, de főleg Martonosról és Horgosról jönnek át Magyarkanizsára. Heti szinten többször is érkezik bejelentés a Mancs Állatvédő Egyesület telephelyére, hogy kóbor, legtöbbször kidobott ebet találnak az emberek az utcán, így a telephely már megtelt.
A Mancs Állatvédő Egyesület kis telephelyén jelenleg 17 kutya várja, hogy befogadják őket, és mindössze négyen foglalkoznak velük a községben. Dávid József, az egyesület elnöke elmondta, sikerült visszaszorítani a más községekből Magyarkanizsán kirakott kóbor ebek számát. Annak ellenére, hogy a törvény ezt szigorúan bünteti, továbbra is sok a felelőtlen állattartó. „A magyarkanizsai polgárok, a község településein élő polgárok közül is elég sokan felelőtlenül tartják háziállataikat. Én azt mondom, hogy a felelőtlenség főleg abban van, hogy sokan sétáltatás helyett inkább kiengedik az utcára egy félórára, órára a kutyust, és sok ilyen állat kerül be a befogadó állomásra, illetve hogy ha kiengedik az utcára a kutyákat, találkoznak, megtörténik egy olyan szaporulat, mert nincsenek ivartalanítva a kutyák.”
Magyarkanizsa községben külön ivartalanítási programot vezettek be, amelynek a lényege, hogy a gazdiknak csökkentették az ezzel járó orvosi költségeket. Tóth Sóti Zsuzsanna helyi állatorvos szerint a program ellenére csak nagyon kevesen döntenek úgy, hogy ivartalanítják a kisállataikat. „A rendelőnk együtt dolgozik a đurđevoi állatvédő egyesülettel, ők minden hónapban meghatározott számú nőstény kutya ivartalanításának a java költségét átvállalják magukra, tehát a gazdáknak egy jelképes hozzájárulási összeget kell fizetni. Ezek fix számok, ebből havonta hat darab van, és mondhatom, hogy körülbelül még ugyanennyit elvégzünk a gazdáknak önköltségén is, ez azonban szerintem kevés.”
Az állatok csippelése és az oltások is kötelezők Szerbiában, valamint a kutyák helyes tartása is. Ha valaki mégis az utcára tenné házi kedvencét, az akár pénzbüntetéssel is végződhet.

A kóbor kutyák a leghálásabbak

Magyarkanizsa községben is sok a kóbor kutya.

A kóbor, a gazdátlan
kutyák a leghálásabbak.
A Mancs Állatvédő
Egyesület telephelyén is
sok a kóbor kutya.
Ezek a kóbor kutyák
gazdákra várnak.
Jelenleg az egyesületben
17 kóbor kutya várja,
hogy gazdát találjon.
A Mancs Állatvédő
Egyesület Magyarkanizsán van.
A kutyákat sokszor
kidobják az utcára,
és így lesznek
kóbor kutyák.
Kutyát kidobni
az utcára tilos.
Aki bántja a kutyákat,
vagy kidobja otthonról
az büntetést is kaphat.
Aki hűséges kutyát
szeretne örökbe fogadni,
az el tud menni
a magyarkanizsai
Mancs Állatvédő Egyesületbe,
és haza tudja vinni a kutyát.
A kutyákat is gyakran
állatorvoshoz kell vinni,
hogy megkapják
a szükséges oltásokat.


Tombol a parlagfűallergia-szezon

Az erősen allergén növény pollenkoncentrációja várhatóan a következő napokban sem hagy alább. Októberig a parlagfű mellett a pázsitfű- és libatopfélék, az üröm és az útifű pollenszemei is okozhatnak kellemetlen napokat az allergiásoknak.

A parlagfű pollenszezonjának csúcsidőszakában járunk. Sokan panaszkodnak orrfolyásra, orr- és szemviszketésre, könnyezésre, sorozatos tüsszögő rohamokra, sőt egyeseknél torok- vagy bőrviszketés is előfordulhat. Ha ilyen tüneteket észlelünk magunkon, akkor minden bizonnyal valamilyen növény pollenjére lettünk allergiásak. Szabadkán, hivatalos adatok szerint minden harmadik-negyedik gyereknél diagnosztizálnak valamilyen pollen allergiát.
A hajdújárási Csunkám Alexnél három évvel ezelőtt állapították meg a parlagfű allergiát. „Viszketett nagyon a szemem, tele volt az orrom, nem kaptam levegőt, fulladtam és ezek.
- Akkor fordultatok orvoshoz, a szüleiddel?
- Igen, fordultunk.
- Mit mondott az orvos mit írt neked elő?
- Allergiára írt fel gyógyszert és azt még a mai napig is használom, szedem őket.
- És segítenek?
- Segítenek eléggé, igen.”
A parlagfű allergia tünetei kortól és nemtől függetlenül bárkinél megjelenhetnek. Gyerekeknél és felnőtteknél is jelentkezhetnek a tünetek. Kialakulásának gyakorisága csak a kor előrehaladtával, 65 év felett csökken. A hajdújárási Fero János több mint egy évtizede küszködik a betegséggel. „Taknyom-nyálam egybe folyt, az injekciók, orvosságok sem segítettek. Egy doktornő hallotta, hogy hogy tüsszögök ott a kórházban és behívott. Megcsinálta az allergia-tesztet, kiírta az orvosságot, az orröblítésre a Marisol-t, a tablettákat a Pressing-et.”
A parlagfű Amerikából került Európába a 19. században és elterjedése a második világháborút követően gyorsult fel. Mára már Szerbia egész területén megtalálható. A hajdújárási dr. Kiss Csaba praxisában, mint mondta nem voltak súlyos allergiás esetei. „Én még egyenlőre nem kellett, hogy elküldjek immunterápiára egyetlen beteget sem, ez valahol a végső megoldás, és ezt is csak Magyarországon csinálják. Az úgynevezett immunterápián kikeverik az allergénnek egy kis mennyiségét, beinjekciózzák vele a beteget és semlegesül az allergia.”
Egyre többen jelentkeznek a szabadkai Harambasity utcai tüdőgondozóban is a parlagfű allergiára jellemző tünetekkel, amelyek meglehetősen jellegzetesek, azonban megerősítésükre allergiavizsgálatot végeznek. A tüneti kezeléshez tartoznak az allergia gyógyszerek: például az antihisztamin tabletták.
Dr. Elizabeta Vrana, tüdőgyógyász, Harambasity utcai tüdőgondozó, Szabadka: „Ezek allergia elleni gyógyszerek, amelyeket leginkább napi egyszer vesznek be, csak ha az orvos ajánlatára két vagy háromszor naponta. A tünetektől függően, ha az orrfolyással is probléma van, akkor orrsprayt kap, de ez nem az orrdugulás ellen van. Az orrdugulás elleni sprayt maximálisan 5 napig lehet használni. Az allergia elleni spray kis mennyiségű kortikoszteroidok tartalmaz.”
Az orvosok azt tanácsolják, hogy ha a pollenallergia tünetét észleljük mindenképp forduljunk szakemberhez, ugyanis a kezeletlen betegség akár hörghuruthoz vagy asztmához is vezethet.

Nagyon erős a parlagfűallergia-szezon

Nagyon erős a parlagfűallergia-szezon térségünkben.

Várhatóan a következő napokban sem lesz jobb a helyzet.
A parlagfű pollenjére nagyon sok ember allergiás.
A pollen virágport jelent.
A napokban nagyon sok pollen van a levegőben.
Októberig a parlagfű mellett a pázsitfűfélék
és libatopfélék, az üröm és az útifű pollenszemei is
okozhatnak kellemetlen napokat az allergiásoknak.
Allergiás tünet például a tüsszögés, az orrfolyás,
a szem és orr viszketés, a könnyezés.
Hivatalos adatok szerint Szabadkán
minden harmadik gyerek allergiás
valamelyik növény pollenjére.
A parlagfű allergia gyerekeknél és felnőtteknél is jelentkezhet.
A parlagfű Szerbia egész területén megtalálható.
Nagyon sok ember panaszkodik a parlagfű
allergiás tüneteire.
A tüneteket például allergia gyógyszerekkel lehet enyhíteni.
Az orvosok azt tanácsolják, hogy
ha a pollenallergia tünetét vesszük észre,
mindenképp forduljunk orvoshoz.
Ez azért fontos, mert a kezeletlen betegség miatt
akár asztma is kialakulhat.


Népzenei tábort tartanak Ludason

A népi ének és a citerázás csínját-bínját sajátíthatták el a gyerekek a Ludasi Népzenei Táborban. Idén kisebb létszámmal, viszont annál nagyobb örömmel pengették a húrokat a fiatalok.

A három napos tábor célja, hogy megfelelő fejlődési lehetőséget biztosítsanak a népi ének és citera kedvelőinek.
Gyermekjátékok és gyermekdalok csendültek fel a népzenei tábor első napján a legfiatalabb résztvevők hangszereiből. Sokan most fogtak életükben először pengetőt. A másik tanterem viszont már bonyolultabb dallamoktól volt hangos. Ők gyimesi dalokat gyakoroltak.
Pozder Damjan, táborozó: "Úgy gondolom, hogy a citera egy nagyon fontos hangszer a mi vidékünkön. Egy részt a tájra jellemző, másrészt a mi népdalainkat nagyon jól el lehet rajta játszani."
A citerások csoportjait Kelemen Zsolt, népzeneoktató vezette. A kicsiknél a hangszerrel való ismerkedésen és annak megszólaltatásán volt a hangsúly, míg az idősebbekkel a technikára fókuszáltak.
"Egy nagyon hálás hangszer. Összehasonlítva, ugyanis brácsán is játszom és ismerem a vonós hangszerek csínját-bínját, előnyeit, hátrányait. Sokkal hálásabb, gyorsabban van sikerélmény. Gyakorlatilag ezek a gyerekek itt a hátam mögött ma először vettek a kezükbe pengetőt és azért egy dalocskát sikerült összehozunk."
Az Alsó-ludasi Általános Iskola udvarában Galgamenti dalokat tanultak a népi énekesek. A kishegyesi Szakáll Adél szüleitől örökölte a népzene szeretetét. A néptánctudását már énekléssel is bővíti.
Szakáll Adél, táborozó: "Az én apukám és anyukám is néptáncosok voltak és járok néptáncra is. Már egy éve énekelek is. Talán 5-6 éves koromban kezdtem el néptáncolni."
A tábor hosszú múltra tekint vissza, ugyanis idén már hetedik alkalommal gyűlnek össze Ludason a fiatal népzenészek. A gyerekek Vajdaság számos településről érkeztek, akikkel szakképzett zenetanárok foglalkoznak a három nap során.
Guci Mónika, szervező: "Nekünk az elsődleges célunk az volt, hogy a népi énekeseknek és citerásoknak biztosítsunk megfelelő szakmai hátteret, színvonalas oktatást, fejlődési lehetőséget. Így indult 2017-ben a táborunk. Évről évre igyekszünk fejlődni. Nekünk még mindig az elsődleges az, hogy az énekeseket és a citerásokat helyezzük előtérbe. Azt tudjuk, hogy Vajdaságban van számos népzenei vagy néptáncos hagyományokkal foglalkozó tábor, de olyan jellegű nincs, ahol célirányosan a citerások és énekesek képzését valósítják meg."
A táborban viszont nem csak szigorúan oktatás zajlik, teret adnak a szabad programoknak is. Egyebek mellett kézművesedést, íjászatot, csónakázást, métázást és esti népzenei koncerteket is biztosítottak a szervezők.

Népzenei tábort tartanak Ludason

Népi zenét és citerázást tanulnak a gyerekek a Ludasi Népzenei Táborban.

A tábor 3 napig tart.
A tábor első napján gyermekjátékokat
és gyermekdalokat játszottak a résztvevők a hangszereiken.
Sokan most próbálják ki először,
hogy milyen citerán játszani.
A citera 1 pengetős hangszer.
A táborban 2 csoportra vannak felosztva a résztvevők.
Az egyik csoportban a kisebbek vannak,
a másik csoportban az idősebbek.
A tábor az Alsó-ludasi Általános Iskolában van megtartva.
Idén már 7.alkalommal szervezik meg a tábort
a fiatal népzenészeknek.
A gyerekek Vajdaság több településéről érkeztek.
A gyerekekkel zenetanárok foglalkoznak a 3 nap alatt.
A táborban a gyerekek nem csak tanulnak.
A táborban a gyerekek játszhatnak, kézműveskedhetnek,
íjászkodhatnak, csónakázhatnak
és népzenei koncerteken is részt vehetnek.


Csak a kerítés nem volt kolbászból Kupuszinán

Csípős, natúr, közepesen csípős? Paprikás? Paprika nélküli? Vajon miről lehet szó? Természetesen a szinte mindenki által kedvelt étekről, a kolbászról. Kupuszinán ma minden erről szólt. Idősek, fiatalok egyaránt töltötték a tölteni valót a versenyen.

Mazsorett előadással kezdődött az esemény, majd a verseny elején a résztvevők megkapták a darált húst, a fűszerezés után pedig hagyományos kézi töltővel tisztára mosott bélbe töltötték a megfűszerezett finomságot.
Pilin Gáspár, versenyző, Kupuszina: „Először is beszerezzük a húst, utána ledaráljuk, fűszerezzük apró paprika, só, bors, fokhagyma, ezt egybevegyítjük és jól összekeverjük, utána következik a töltés, amit egy kolbásztöltő segítségével intézünk el.”
34, nyolc fős csapat részvételével zajlott az idei kupuszinai kolbásztöltő verseny. A megmérettetésre a helyiek mellett, Apatinból, Zomborból, valamint a magyarországi Ádándról is érkezett csapat.
Hodovány Attila, titkár, Kupuszina HK: „Első évben 22 csapattal indultunk, tavaly 24-25-tel, az idén 34-en vagyunk, tehát szaporodik a létszám hála Istennek, meg többen is tudnak róla, felbátorodnak az emberek, meg egy jó szórakozás, egy összejövetel, társalgás ezek mellett még meghívtuk a kiárusítókat, akik többféle sajtkészítményeket, házi készítményeket árulnak.”
Az ilyen jellegű falusi rendezvények mindig fontosak, éppen amiatt, mert általuk ki tud bontakozni a falusi élet íze - hangzott el az eseményen.
Molnár Viktor, igazgató, Tartományi Mezőgazdaság-fejlesztési Alap: „Úgy gondolom, hogy hallván azt, hogy ez a harmadik, a rendezvény folyamatosan növi ki magát és évente mind több látogatót vonz, tavaly is legalább 2000-en voltak, valószínűleg az idén is vagy még többen lesznek.”
Az eseményen résztvevő versenyzők és kézműves kiállítók amellett, hogy szórakoznak és ismerkednek, tapasztalatot is cserélhetnek egymással.
Juhász Attila, mezőgazdasági államtitkár, Szerbia: „Én nagyon régóta járom a nyugat-bácskai körzetet és nagyon szívesen jövök ide Kupuszinára, mindig azelőtt szaktanácsadóként jöttem, most pedig mint a mezőgazdasági minisztérium államtitkára és nagyon sok olyan termelővel gazdával tudunk itt találkozni, falubelivel, akinek fontosak a helyi hagyományápoló rendezvények.”
A rendezvény jó hangulatáról a temerini The end együttes gondoskodott.

Kolbásztöltő versenyt tartottak Kupuszinán

Tegnap 3. alkalommal szervezték meg a kolbásztöltő versenyt Kupuszinán.

Tegnap november 18-a, szombat volt.
Az esemény mazsorett előadással kezdődött.
A verseny elején a résztvevők megkapták a darált húst.
A húst befűszerezték majd kézi töltővel
tisztára mosott bélbe töltötték a megfűszerezett húsokat.
Így készültek a kolbászok tegnap Kupuszinán.
Összesen 34 csapat vett részt a kolbásztöltő versenyen.
A versenyen a helyiek mellett, Apatinból, Zomborból,
és a magyarországi Ádándról is érkezett csapat.
A rendezvényre minden évben egyre többen látogatnak el.
Az érdeklődők a kézműves kiállítók termékeit is megtekinthették.
A rendezvényen a temerini The end együttes szórakoztatta a résztvevőket.


Csaknem hetven résztvevője van a bajsai Etno Tábornak

Az egy hetes esemény első napján a szövéssel, bőrművességgel, hímzéssel, gyékényszövéssel, nemezeléssel ismerkedhettek a táborozók, de lesz szakajtókészítés, gyöngyfűzés, gölöncsérkedés, textilrátétes technika is a következő napokban.

Bajsai Magyar Tájszoba és Alkotóház hangulatos udvarán a neccelést és a gyékényszövést sajátíthatták el az Etnotábor résztvevői. A természetes és időtálló gyékényezést Szuhankó Sándor, Vajdaság egyetlen gyékényszövőjétől tanulhatják a résztvevők. Faliszőnyeg, táska, szakajtó és sok egyéb használati és dísztárgy is készülhet gyékényből.
Klauz Surányi Boglárka, Felsőhegy: „Nagyon szeretek kézműveskedni, elsősorban ezért is jöttem ide, meg én ide pihenni járok ilyen kézműves foglalkozásokra, én gyékényt szövök és egy párnát szeretnék csinálni.”
Az Etnoház udvarán is zajlott a munka, a színes gombolyagokból szövőkereten párnák, szőnyegek, asztali futók, táskák alapjait készítették a gyerekek. Tölgyesi Zsanett, Bajsa: „Én nagyon nem vagyok egy nyugodt típus, ehhez tehát nincs meg a természetem, viszont mégis lenyugtat és nyugodtan, türelmesen tudom csinálni és nagyon fontosnak tartom, hogy ezt őrizzük meg és maradjanak ilyen táborok.”
A foglalkozásokat neves vajdasági és magyarországi kézművesek, iparművészek tartják. A bőrdíszműves asztalnál arról tanulhattak a résztvevők, hogy a növényi cserzett bőrön, milyen díszítő technikákat lehet alkalmazni. Terényi Gyöngy, bőrműves-népi iparművész, Pest-Budai Kézműves Egyesület, Magyarország: „Kicsi ékszereket készítünk, ez gyakorlatilag megtanulunk egy-két olyan technikát, amit aztán esetleg egy tarsolyon vagy kistáskán tudnak majd használni és én azt mondom, hogy ennek a vonzereje leginkább az ősiségben van, hogy az évezredekre visszanyúló tudás, amit most mi megőrzünk és élővé teszünk mai használati tárgyakon.”
A bajsai Etno Hagyományápoló Kézművesek Köre idén ünnepli fennállásának huszadik évfordulóját, maga a tábor pedig 21. alkalommal kerül megrendezésre. Szuhankó Ruzsena, elnök, Etno Hagyományápoló Kézművesek Köre, Bajsa: „Az elején mindenki nagyon szeretett volna kézműveskedni, nagy lendülettel, azután volt egy kis időszak, amikor jött a covid is és az emberek mintha elhagyták volna ezt a tevékenységet, viszont most ebben a táborban nagyon nagy örömömre szolgál, hogy ilyen sokan vagyunk.”
A szabadidőben a gyerekek kipróbálhatják az íjászkodást, hagyományos édességeket kóstolhatnak és népi játékokat játszhatnak a bajsai Etno táborban.

Elkezdődött a bajsai Etno Tábor

Tegnap július 1-je, hétfő volt.
Az Etno Tábort idén 21. alkalommal szervezik meg
A tábor első napján a szövéssel, bőrművességgel,
hímzéssel, gyékényszövéssel, nemezeléssel
ismerkedhettek a táborozók.
Az Etno Táborban a következő napokban lesz még
szakajtókészítés, gyöngyfűzés, gölöncsérkedés
és textilrátétes technika is.
A tábort a Bajsai Magyar Tájszoba és Alkotóház udvarában tartják.
A foglalkozásokat hires vajdasági
és magyarországi kézművesek tartják.
A szabadidőben a gyerekek kipróbálhatják az íjászkodást,
hagyományos édességeket kóstolhatnak
és népi játékokat játszhatnak a bajsai Etno táborban.
A megkérdezett gyerekek elmondták,
már az első napon is nagyon jól érezték magukat
az Etno Táborban.


Kisállat-kiállítást tartanak Szabadkán

Többek között papagájok, galambok, baromfik, mókusok és hörcsögök várják az érdeklődőket tegnap óta. A szervező egyesület fennállásának hatvanadik évfordulóját ünnepli.

A Szabadkai Kisállattenyésztők Egyesületének 36. kiállítására a tenyésztők Szerbia egész területéről érkeztek. Tijana Tumbas palicsi tenyésztő szerint növekszik a terráriumi állatok iránti érdeklődés: „2012 óta foglalkozom terrarisztikával, amikor a Palicsi Állatkertben dolgoztam. Így kezdődött a terrarisztika az életemben. Hiányoztak az állatok, így hát belekezdtem. Vettem először egy leopárdgekkót, majd egy szakállas agámát és persze mellé az eledelt, különböző típusú csótányokat. Most is háziállatként nevelem őket, a bogarakat pedig tápláléknak.”
Minden kategória más teremben van elhelyezve, a több mint 50 fajta galamb pedig a nagytermet díszíti.
A rossz idő ellenére is nagy volt az érdeklődés. A gyerekek nagy kedvencei a nyulak voltak, viszont Cvijanov Dunjának másik állat nyerte el tetszését: „A papagájok tetszenek legjobban, szépek és tarkák.”
Idén a Szabadkai Kisállattenyésztők Egyesülete a fennállása hatvanadik évfordulóját ünnepli. Tomek Róbert, az egyesület elnökségi tagja azt mondta, alapításkor csak galambászok voltak tagok, viszont ez az évek során megváltozott: „Valójában Szabadka az a galambászok fellegvára volt hosszú évtizedeken keresztül. Időközben, valahogy az utolsó 20-25 évben díszmadarasokból többen vagyunk, viszont mai napig vannak galambászaink, meg dísznyulasok is, meg versenygalambosok is. Nagyon sok téren különböző eredményeket értünk el ez a 60 év alatt. Vannak világbajnokaink, Európa bajnokaink. Ezeken a területeken itt Észak-Vajdaságban, minden ilyen nagyobb rendezvény a mi egyesületünkhöz kötődik és ezt mi fiatalabbak is próbáljuk tovább vinni a következő generációkra. Reméljük, hogy sikerrel.”
A kiállítás még holnap délig megtekinthető a Pacséri úton, a Vitorog bútorszalonnál.

Kisállat-kiállítást tartanak Szabadkán

Tegnap kezdődött a kisállat-kiállítás Szabadkán.

Tegnap november 26-a, péntek volt.
A kisállat-kiállítás a Pacséri úton található,
a Vitorog bútorszalonnál.
A kisállat-kiállításon papagájokat,
galambokat, baromfikat, mókusokat,
hörcsögöket is meglehet tekinteni.
Idén 36. alkalommal szervezik meg Szabadkán
a kisállat-kiállítást.
A kisállat tenyésztők egész Szerbia területéről érkeztek.
Ma délelőtt is sok volt a látogató
a szabadkai kisállat-kiállításon.
Ma november 27-e, szombat van.
A gyerekek nagy kedvence a nyulak voltak.
A kisállat-kiállítást holnap délig lehet még meglátogatni.
Holnap november 28-a, vasárnap lesz.


Szombaton és vasárnap a Vigadó terasza, az előtte lévő park és a Palicsi-tó sétánya biztosít helyszínt rendezvénynek. A programok szombaton 10 órától elkezdődnek, majd délben az ünnepélyes megnyitóval hivatalosan is megnyitja kapuját a rendezvény.

Zöldség és gyümölcs, valamint kézműves és régi mesterségek kiállítása, számos gyerekprogram, koncertek, bor- és más termékek kóstolója nyújt majd kellemes kikapcsolódási lehetőséget a Palicsi Szüreti Napokon. A nagy múltú rendezvénynek jótékonysági oldala is van, emelte ki Ercsi Hargita, Szabadka Város Tanácsának idegenforgalommal megbízott tagja.
Ercsi Hargita, idegenforgalommal megbízott tag, Szabadka Város Tanácsa: „Hosszú hagyománnyal rendelkező rendezvényről beszélünk. 33. alkalommal kerül megrendezésre. Ez is mutatja a rendezvénynek a sikerességét, hogy ilyen sok alkalommal kerül megrendezésre. Szeretném még elmondani, hogy ez mindig sok látogatót vonz, nemcsak helyieket, hanem a régióból turistákat is és ez nagy öröm számunkra. A városnak és Palicsnak is nagy öröm, hogy a különböző rendezvények gazdagítják a turisztikai kínálatot.”
A Palicsi Szüreti Napokon több mint 70-en állítják majd ki termékeiket. A változatos és gazdag programmal nem csak a Palicsi-tó partjára készültek a szervezők, hanem a vízre is, ugyanis egy kétnapos vitorlás regattát követhetnek majd az érdeklődők.
Skarlák Gabriella, a stratégiai turisztikai fejlesztési osztály vezetője, Palics Park Kft.: „Az összes kiállított gyümölcsöt és zöldséget később a Kolevka Gyermekotthonnak adományozzuk. Ugyanakkor a szüreti napok keretében, mint társszervező a Rotary Klub is megjelenik, akik gazdagítják a gasztronómiai kínálatot és ők is természetesen humanitárius céllal dolgoznak. Továbbá változatos zenei program is várja a kedves érdeklődőket, így többek között fellép a Stars Creative Studio tánciskola, a Vajdasági Aranyfurulya, Femina vox női kórus, az Adagio vegyes kórus és a Bajnatski Biseri kórus. ”
A bácskai borvidék 106 benevezett bormintáját értékelte a zsűri az elmúlt napokban. A szüreti napokon hagyományosan a megmérettetés bajnokait, a szüret királynőjét és a szőlőkertek őrzőjét is megválasztják.

Hétvégén Palicsi Szüreti Napok

Szombaton és vasárnap tartják a Palicsi Szüreti Napokat.

Szombat szeptember 9-e lesz.
Vasárnap szeptember 10-e lesz.
Idén 33. alkalommal szervezik meg a Palicsi Szüreti Napokat.
A programokat a Vigadó teraszán, az előtte lévő parkban
és a Palicsi-tó sétányán tartják meg.
A programok szombaton 10 órától kezdődnek.
Szombaton 12 órakor ünnepélyesen is megnyitják a rendezvényt.
Zöldség és gyümölcs kiállítás,
kézműves és régi mesterségek kiállítása,
gyerekprogramok, koncertek,
bor- és más termékek kóstolója várja
a látogatókat a Palicsi Szüreti Napokon.
Ilyenkor nagyon sokan látogatnak el Palicsra.
A Palicsi Szüreti Napokon több mint 70-en
állítják majd ki termékeiket.


Új év, új kezdet

Szerényen telt minden idők első koronaszilvesztere Szabadkán. Az emberek többsége családi vagy szűk baráti körben várta az újesztendőt. Akárcsak egész Szerbiában, szervezett újévvárás Szabadkán sem volt, a vendéglátóhelyek este 6 órakor bezártak.

A hagyományos főtéri tűzijáték is elmaradt, de otthonról sokan lőttek fel színes rakétákat és más pirotechnikai eszközöket, petárdadurrogtatásból azonban szerencsére jóval kevesebb volt idén.
A főtéren felállított karácsonyfa és a mellette álló Télapó szomorúan árválkodtak, miután 18 órakor bezártak a kávézók, pizzériák és más szórakozóhelyek. Szabadka központjában már csak azokat lehetett látni, akik az óév utolsó napján is munkából igyekeztek haza, vagy a bárokban eltöltött nappali szilveszterezésből mentek a szűk baráti vagy családi újévvárásra.
Csillogó díszkivilágítás, villogó 2021-es felirat, de szakadó eső, és szinte teljesen üres városközpont. Így festett Szabadka Szilveszter este.
Vörös Ilona idén egyedül töltötte az év legvidámabb éjszakáját, mégsem búsult. Annak örült, hogy legalább kijárási tilalom nincs, és az óév utolsó estéjén is gyönyörködhetett az ünnepi díszbe öltöztetett belvárosban.
„A lányom elment ismerősökhöz. Én meg egyedül maradok otthon. Nem baj, legalább jól kipihenem magam. Minden rosszban valami jó, úgyhogy kihasználom az alkalmat most. Sétálok egyet a városban, hazamegyek, kipihenem magamat, tévét nézek, és lefekszem és alszom.”
Volt, aki a kutyáját sétáltatta szilveszter este a szabadkai kiskorzón.
A taxisok egész éjjel folyamatosan dolgoztak, ám Boris Dević taxisofőr mégis azt mondja, a forgalmuk, illetve a bevételük jóval kisebb volt, mint a korábbi években, napközben és szilveszter éjszaka is.
„Sokkal kevesebb a munka, mint az előző években, hiszen ez az esztendő mindent megváltoztatott, az üzleti élettől a gazdasági helyzetig. Az ünneplés is másként ment, nem nagyon voltak nappali bulik, a kávézók akkor is eléggé üresek voltak, visszafogott programokkal. Amint látták, a városközpontban sem volt újévi ünneplés, tehát maradt az otthoni szilveszterezés családi körben.”
Nyugodt és békés volt az éjszaka Szabadkán - jelezte megkeresésünkre a helyi mentőszolgálat. Információik szerint közlekedési baleset nem történt a városban, ahogyan komolyabb rendbontásról sincs hír. A mentőszolgálat illetékese a Pannon RTV megkeresésére elmondta, csak krónikus betegek egészségügyi problémái miatt kellett kivonulniuk az éjszaka folyamán.

Új év, új kezdet

A koronavírus-járvány
miatt nem voltak
szilveszteri programok
Szabadka főterén sem.
A legtöbben szűk
családi körben vagy
szűk baráti körben
búcsúztatták
 a 2020-as évet.
Szabadka főterén is
elmaradt az évbúcsúztató
tüzijáték.
A 2020-as év utolsó napján
délután 6 órakor már
be kellett zárniuk
az éttermeknek
a kávézóknak,
a pizzériáknak és
más szórakozóhelyeknek is.
2020. utolsó napján
az esti órákban
szinte teljesen
üres volt Szabadka főtere.
A taxisok egész éjjel
dolgoztak.
Az egyik taxis elmondta,
sokkal kevesebb
munkájuk volt most,
az elmúlt szilveszterekhez
képest.
A szabadkai mentőszolgálatnak
nyugodt éjszakája volt.
Elmondásuk szerint
nem történt közlekedési
baleset Szabadkán.


Süssünk Luca-pogácsát, vessünk Luca-búzát!

Ma van Luca napja, a karácsonyi ünnepkör egyik jeles dátuma.

Szent Lúcia a menyasszonyok és - már a középkor óta - a szemfájósok védőszentje, néhol még a mai napig is imádkoznak hozzá a szemük gyógyulása érdekében. A néphit kétféle Lucát ismer: a jóságost és a boszorkányost. Ez utóbbi terjedt el a néphagyományban. Ez a nap épp úgy alkalmas volt termékenység varázslására, mint házasság-, halál- és időjóslásra, vagy bizonyos női munkák tiltására. Az első látogatóból a várható állatszaporulatra jósoltak. Ugyanis, ha Luca reggelén férfi lép a házba, a szaporodás bika lesz, ha pedig nőlátogató érkezik, üsző.
Luca napját az egész magyar nyelvterületen gonoszjáró napnak tartották, ezért mindenütt védekeztek a boszorkányok ellen. Fokhagymával dörzsölték be az állatok fejét, az ólak ajtajára keresztet rajzoltak, hamut szórtak a kapuk elé, lefekvés előtt fokhagymás kenyeret ettek, hogy szagával elriasszák a gonosz szellemeket, és elzárták a seprűket, nehogy azon nyargalásszanak a boszorkányok.
A babona szerint, ha Luca estéjén egy levágott meggyfaágat vízbe tesznek a hajadonok, és az karácsonyra kizöldül, akkor férjhez fognak menni, és szerencsés lesz az új évük is.

Luca-kalendárium  - Ez azt jelenti, hogy Luca-naptól karácsonyig 12 nap van, és ez az időszak jelzi a következő esztendő 12 hónapját. Úgy vélték, ha december 13-án havazott, az a jóslat szerint azt jelentette, hogy az év első hónapja, a január havas lesz. Amilyen a második nap, olyan lesz a második hónap és így tovább. Ezt nevezik Luca kalendáriumának.
Luca-nap egyik ma is élő hagyománya a pogácsa sütése. Néhányba pénzérméket rejtenek. Úgy tartja a hiedelem, aki ráharap, az szerencsés lesz.
Luca napjához köthető a búza ültetés. Ezen a napon kis tálkába búzát szórt a háziasszony, amit karácsony napjáig öntözgetett, s minél magasabbra hajtott ki, s minél jobban kizöldült addigra, annál bővebb termést jósoltak a következő esztendőre. Belsejébe mécsest, gyertyát volt szokás helyezni.
És még megannyi szokás, hiedelem, jóslás, tiltás kapcsolódik a magyar néphagyományban ehhez a naphoz. Ezek eredete valószínűleg az, hogy a Gergely-naptár bevezetése előtt ez a nap volt az év legrövidebb napja.
A dologtiltó napon nem szabadott dolgozniuk a nőknek, sem takarítani, sem fonni, sem mosni, sem szőni, sem sütni, sem varrni, szinte semmit nem szabadott elvégezniük. A mosás a kis jószágok elpusztulását okozhatta, a varrással pedig a tyúkok tojóját "varrhatták" össze, amitől nem tudtak többet tojást rakni. Aki font, és elszakította közben a fonalát, azzal egyúttal életfonálanak is véget vetett. A nők még a háztól sem mehettek el, mert az elriasztotta volna a baromfikat. Ezenkívül a babona szerint kővé váltak, vagy elvesztették gyermeküket azok, akik dolgoztak, és ezzel magukra haragították Luca asszonyt. Ha viszont egész nap ültek, az jót tett a tyúkoknak, akik cserébe sok tojással jutalmazták a „kotlást”.
A Luca-szék egyfajta bajelhárító hagyomány. Ezen a napon kezdték el készíteni ezt a széket, mely egy „boszorkányfelismerő" eszköz volt, és pontosan karácsony napjára fejezték be. 13 napon át készült, mindennap csak egy részét illeszthették hozzá, és erre a 3-4-6, vagy még több lábú székre ráállva váltak a boszorkányok felismerhetővé az éjféli misén. A hiedelem szerint Luca üldözőbe vette a széken ülőt vagy állót, így annak menekülnie kellett, és mákot szórnia maga mögött, hogy elveszítse nyomát a boszorkány. A széket is el kellett égetnie, és ezzel megvédte a lakosokat az ártó szellemektől.
Az almaevés is különös hatással volt ezen a napon a leányzókra. Aki szerette volna megtalálni férjét, Luca-naptól kezdve mindennap beleharapott egy almába, egészen karácsonyig. Amikor az utolsó falatnál tartott, akkor az utcára vonult, ahol találkozhatott a férjével. Hogyha valaki szépségét szerette volna megőrizni, az vízbe mártott almát evett, majd annak vizével fürdött le.
Luca-napjára a lányok 12 gombócot főztek, amelyekbe egy-egy férfi nevét rejtették. A gombócokat ez után forró vízbe tették, és amelyik először úszott a felszínre, a hagyomány szerint az tartalmazta jövendőbelijük nevét.
A lucázás vagy kotyolás, a fiúgyermekek házról házra járó, termékenységvarázsló szokása Nyugat- és Dél-Dunántúlon. Többnyire hajnalban, kisebb csoportokban mentek. A házba betérve engedélyt kértek, s ha megengedték, akkor ráültek egy tuskóra vagy szalmára és elkezdték az éneküket.
Luca napján készítették el a hajadon lányok azokat a jóslási cédulákat, melyeket 12 férfi nevével láttak el. Minden nap a tűzbe vetettek egyet, s akinek a neve az utolsó, megmaradt papírdarabon szerepelt, vőlegény lehetett.

Ma van Luca napja

Ma van Luca napja, a karácsonyi ünnepkör egyik fontos dátuma.

Ma december 13-a, hétfő van.
Szent Lúcia a menyasszonyok
és a szemfájósok védőszentje.
A mai napig is nagyon sok ember imádkozik
Szent Lúciához a szemük gyógyulása miatt.
Luca naphoz nagyon sok népszokás kapcsolódik.
A magyar népszokás szerint Luca napján
az emberek védekeztek a boszorkányok ellen.
Régen az emberek, hogy elkergessék a boszorkányokat,
fokhagymával dörzsölték be az állatok fejét,
az ólak ajtajára keresztet rajzoltak,
lefekvés előtt fokhagymás kenyeret ettek.
Régen az emberek úgy hitték,
hogy ha Luca napkor havazott,
akkor az év első hónapja, vagyis január is havas lesz.
Ezt nevezik Luca kalendáriumának.
Luca-nap hagyományához tartozik még
a Luca pogácsa sütése.
Még ma is sok családban sütnek pogácsát
december 13-án.
Sok családban szokás pénzérmét rejteni
a Luca pogácsába.
A hiedelem szerint, aki ráharap
a pénzérmére, az szerencsés lesz.
Luca napjához tartozik a búza ültetés is.
Ezen a napon kis tálkába búzát szórt
a háziasszony, amit karácsony napjáig öntözgetett.
A búza belsejébe mécsest,
gyertyát volt szokás helyezni.
Régi hagyomány szerint Luca napján
nem szabad dolgozni a nőknek.
Régi szokás ezen a napon Luca széket készíteni.
December 13-án kezdték el készíteni ezt a széket.
A hiedelem szerint a Luca-szék
az éjféli misére készült el.
Aki az éjféli misén felállt a Luca-székre,
az felismerte a boszorkányokat.


Igazi multivitamin a savanyú káposzta

Friss káposzta és só, ez kell egy jó savanyú káposzta készítéséhez - mondják azok, akik értenek hozzá.

A legtöbb vásárló piacon veszi meg készen, az elárusítók szerint azonban könnyű elkészíteni. A téli időszak egyik legjobb immunerősítőjeként ismerjük, érdemes belőle bőven fogyasztani.
A nagybani piacon is árulják már a savanyú káposztát. A fogyókúrázók az alacsony kalória-tartalma miatt vásárolják, a legtöbben azonban a vitamin-tartalma és az íze miatt vesznek a savanyúságból.
A szabadkai nagybani piacon már 100 és 150 dinár közötti kilónkénti áron lehet vásárolni a vitaminokban és rostokban gazdag ételből. A káposztát általában október közepén teszik a hordókba, ahol mesterséges tartósítószer hozzáadása nélkül hagyják savanyodni.
Erdélyi Mária: „Esszük, mert nagyon sok vitamin van benne, ilyenkor télen nagyon kell a C-vitamin. Szoktuk nyersen is enni, párolva, főzve, hasábban pedig töltött káposztának.”
A hajdújárási Horváth Szilvia már 20 éve foglalkozik savanyú káposztával, szerinte nagyon egyszerű elkészíteni. Figyelmeztet azonban mindenkit, hogy a káposztalegyek miatt nem érdemes sokat várni a savanyítással: „Maga a folyamat rendkívül egyszerű, először is, jófajta káposzta kell hozzá, a másik, hogy friss legyen a káposzta, és a harmadik az, hogy megfelelő mennyiségű sót adjunk neki, ami igazából 10 kiló káposztára a legideálisabb a 20 deka só, az egy olyan mennyiség, amitől nem túl sós a káposzta, viszont eláll, tehát az is egy fontos dolog, hogy roppanós maradjon a káposzta.”
Hozzátette, a káposzta és a só összegyúrása után le kell nyomatni a káposztát, és nem kell hozzá vizet sem adni, le kell zárni, majd két hétig szobahőmérsékleten tartani, amíg ki nem forrja magát. Sokan panaszkodnak, hogy káposztájuk megpenészedik. Ezzel kapcsolatban Horváth Szilvia azt mondta, hogy az csak akkor jelenik meg, ha nem nyomatják le teljesen, vagy ha netán úszkál a káposzta a lén. Érdemes szódabikarbónás vízzel kimosni a hordót, vagy az edényt a baktériumok eltávolítása érdekében - tette hozzá.

Nagyon egészséges a savanyú káposzta

A téli hónapokban fontos a savanyú káposzta fogyasztása.

A savanyú káposzta
nagyon egészséges.
A savanyú káposztában
nagyon sok
a C-vitamin.
Nem nehéz savanyú
káposztát készíteni.
Hozzáértők szerint,
friss káposzta és só
kell a savanyú káposzta
elkészítéséhez.
A legtöbb vásárló
mégis a piacon veszi meg
készen a savanyú káposztát.
A téli hónapokban
véd a megbetegedések ellen
a savanyú káposzta,
ezért érdemes
sokat enni belőle.
A szabadkai nagybani
piacon 100 és 150 dinár
között lehet már
1 kiló savanyú káposztát
vásárolni.
Általában október
közepén rakják
hordóba a savanyú
káposztát, ahol
mesterséges tartósítószer
nélkül hagyják
savanyodni a káposztát.


77 ezer ember majálisozott Palicson

Ma további mintegy 25 ezer embert várnak a tópartra - tudatta médiaházunkkal Dencs Valéria, a palicsi majálist szervező Palics Park Kft. igazgatója.

77 ezer ember látogatott Palicsra az elmúlt három napban a majálisi ünnepek alatt. Ma további mintegy 25 ezer embert vártak a tópartra a szervezők. A palicsi vidámpark és a kirakodóvásár is a nap végéig várja a látogatókat.
Óriás körhinta a nagyobbaknak, kisautók a kisebbeknek. Ma is tartott a palicsi majális vidámparkkal, kirakodóvásárral.
Szabó Lara, Csantavér:„- Felültem egy olyan játékra, ami ment körbe-körbe, és közben himbálózott. Nem tudom, hogy hívják.
- Nem félsz ezeken a játékokon?
- Nem.
- Mire fogsz még felülni, mit tervezel?
- Van, amire még szeretnék, de anyáék nem engedik, de majd még kitaláljuk.”
A programok már szombaton elkezdődtek, az érdeklődés idén is nagy volt. Dencs Valéria, a palicsi majálist szervező Palics Park Kft. igazgatója megkeresésünkre elmondta, elsején voltak a legtöbben, mintegy 45 ezren látogattak Palicsra. Az erős szél ma sem tántorította el a látogatókat, a délelőtti órákban nem volt ugyan nagyobb tömeg, de szép számban érkeztek az érdeklődők. Bodonyi Judit, Szabadka: „Az utolsó nap az unokákkal sétálunk a vidámparkban, amire akarnak, felülnek. Tegnap a barátokkal voltunk kint, falun, és ott volt a majálisozás, baráti összejövetel.”
A vidámpark és a kirakodóvásár mellett ezúttal is népszerű volt a Palicsi Állatkert, amely az utolsó munkaszüneti napon is programokkal készült. Bajić Halasi Éva, Mohol: „Majáliskor mindig a családdal vagyunk, otthon szoktunk rostélyozni, de másodikán mindig Palicsra jövünk, és itt szoktunk sétálni a családdal, az állatkertbe mindig elmegyünk, kötelező hely számunkra, nagyon szép itt minden. Idén szerintem egy kicsit a szél zavar be, de egyébként kellemes az idő, és nagyon jól érezzük magunkat.”
Az árusok sem lehettek mind elégedetlenek, Dencs Valéria tájékoztatása szerint a magasabb árak ellenére is elégedettek a forgalommal.
A mai nappal véget ér a palicsi majális, a vidámpark összepakol holnaptól kezdve, azonban munkálatok kezdődnek hamarosan. 5-én ugyanis a férfi strand és a Prezident Hotel között felújítják a sétányt, ezt követően pedig az üdülőtelepet is rendezik.

77 ezer ember majálisozott Palicson

Május 1-jén 77 ezer ember majálisozott a Palicsi-tó partján.

Május 1-je hétfő, tegnap volt.
Ma további 25 ezer embert várnak a tópartra.
Ma május 2-a, kedd van.
A palicsi vidámpark és a kirakodóvásár
ma még látogatható egészen késő estig.
Ma még a Palicsi Állatkert is hosszabb nyitvatartással dolgozik.
Ez azt jelenti, hogy reggel 8 órától
este 8 óráig várja a látogatókat a Palicsi Állatkert.
A belépőjegy ára nem változott az ünnepek alatt sem.
Ma is érdekes programokkal várják a látogatókat
a Palicsi Állatkertben.
Palicson egyébként május 5-én megkezdődnek
a Prezident Hotel és a férfistrand közötti sétány
felújítási munkálatai.
Ezután az üdülőtelep rendezése is elkezdődik.


Dohánygyökér, porcelánvirág, kövirózsa és őszirózsa, ciklámen sőt még mikulásvirág is van

Megnyitották a Garden Flora nevű virágvásárt Szabadkán, a Szentháromság-szobornál. A rendezvényen 14 dísznövénytermesztő kínálja az ősszel népszerű virágait és más növényeket, valamint termékeket is.

A szivárvány minden színében pompázó, szebbnél szebb krizantémok, őszirózsák, sisak- és napfényvirágok és dáliák - virágba borult Szabadka központja, ugyanis elkezdődött a hagyományos őszi virágvásár. A kiállítók térségünk különböző pontjairól érkeztek.
A szabadkaiak már nagyon várták az őszi virágvásárt. A legtöbben az udvaraik, kertjeik díszítésére válogattak a gazdag kínálatból.
„ Néha sziklakertit, néha cserepeset, mikor melyik tetszik és mikor mire van szükség.
- Most mire van szükség? Hova kerülnek a virágok?
- Majd ki az udvarba.”
Az őszi virágok mellett a kiállítók szép számban kínáltak különböző díszcserjéket, fenyőket, tujákat és több rózsafajtát is, elfogadható áron. A törperózsa például 250 dinárba kerül.
„Azért rózsákat mert, idősödünk és a rózsákkal nincs annyi dolog a kertben, nem kell annyit gyomlálni, legalábbis remélem.”
Dohánygyökér, porcelánvirág, kövirózsa és őszirózsa, ciklámen sőt még mikulásvirág is volt a szabadkai Szalma Elizabet asztalán. Az utóbbi 500 dinárért kapható, csakúgy mint a ciklámen. Az őszirózsák pedig fajtától és nagyságtól függően 150 dinártól 300-ig kaphatók.
„ Hogyan kell gondozni lakásban a mikulásvirágot?
- Elsősorban langyos vizet adunk neki, nem szabad hideg vizet. Másodsorban nem szabad pangó vízben állnia, nem szabad, hogy alatta álljon a víz. Minden nap meg kell locsolni, de nem szabad, hogy alatta hagyjuk a vizet, a pangó vizet, muszáj kiöntenünk. Ez egy nagyon fontos lépés ahhoz, hogy megtartsuk több időre, meg a sok fény, nagyon kell neki. Ha nem kap elég fényt akkor hamar elhullajtja a levelét, de ha van elég, akkor tovább megvan rajta a levél.”
A hajdújárási Varga Irén asztalánál egy óriás méretű fogyasztható citromot termő kis fát is lehetett vásárolni 1500 dinárért, de még több mint 50 különböző fajta dísznövény közül válogathattak az érdeklődők.
„ Azok, akik lakásban laknak és erkélyük van, hogyan gondozzák a díszbokrokat?
- Kiültetik a cserépbe és locsolják, ugyanúgy, ahogy mi is locsoljuk a kertben, ugyanúgy locsolni kell, tápozni szükség szerint.
- Télen is?
- Télen is meg kell locsolni, mert kiszárad, ha nincs meglocsolva, talán kevesebbet, mint nyáron természetesen, de locsolni kell akkor is.”
A kiállításra Magyarkanizsáról, Zentáról, Hajdújárásról, Kishegyesről, de még a bánáti Tiszaszentmiklósról is érkeztek termelők, összesen 14-en.
Kiss Árpád, elnök, Szabadkai Paraszt Egyesület: „Mi a családi gazdaságok fönntartható fejlődését támogatjuk, és azt hiszem, hogy viszonylag elég sikeresen, mert a nagy érdeklődés fenntart bennünket, immár 20 éve. Kapacitásunk eléggé leépült, de ettől függetlenül még mindig ketyegünk, van érdeklődő.”
A virágvásár vasárnapig várja a vásárlóit.

Látogassanak ki a szabadkai virágvásárra!

Megnyitották tegnap a Garden Flora nevű virágvásárt Szabadkán.

Tegnap október 27-e, csütörtök volt.
A virágvásár Szabadkán,
a Szentháromság-szobornál található.
A vásárban 14 dísznövénytermesztő kínálja
az ősszel népszerű virágait, más növényeket
és termékeket is.
A virágvásárban szebbnél szebb
krizantémokat, őszirózsákat, dáliákat,
napfényvirágokat és sok más virágot
lehet megtekinteni és megvásárolni.
Az őszi virágvásárra a kiállítók Magyarkanizsáról,
Zentáról, Hajdújárásról, Kishegyesről
és a bánáti Tiszaszentmiklósról is érkeztek.
A szabadkai lakosok már nagyon várták,
hogy elkezdődjön az őszi virágvásár.
A legtöbben az udvaraik, a kertjeik
díszítésére válogatják a virágokat.
A virágok mellett különböző díszcserjéket,
fenyőket, tujákat és több rózsafajtát is lehet
vásárolni az őszi virágvásárban.
A törperózsa például 250 dinárba kerül.
Az őszi virágvásár vasárnapig,
vagyis október 30-ig várja az érdeklődőket.


Veterán autók kápráztatták el az érdeklődőket Palicson

Oldtimertalálkozót szerveztek Palicson a Szabadkai Oldtimer Egyesület megalakulásának 26 éves évfordulója alkalmából. Több mint 40 különleges, veterán személygépkocsit és mintegy 20 motort állítottak ki.

A békéscsabái Kiss Tamás 9 éve vesz részt vajdasági oldtimertalálkozókon. A palicsi eseményre egy igazi különlegességgel érkezett: „Ez az Unic belga gyártmányú autó, a motorja francia, 1700 köbcentis. A tervezője angol, George Richard.”
Gyivánovity Dániel Ford Galaxyja mérete és különleges színe miatt is magára vonta a tekinteteket. Egy új szerelemről van szó, az autó ugyanis csak néhány hete került hozzá: „Ő itt egy 1966-os Ford Galaxy, ami engem illet, csak Ford lehet. Egy V8-as, 5800 köbcentis motor duruzsol itt a szíve helyén, automata váltós, elektromos tetős, osztatlan első ülés. Tehát ezek nekem nagyon fontos részletek a hatvanas évek Amerikájából. Nem olyan régen érkezett, úgyhogy ismerkedünk még.”
Nagyon sokan voltak kíváncsiak a felsorakozott veterán autókra, motorokra. Szalai Gézát a sportkocsik vonzzák a leginkább, elmondása szerint ezúttal az ilyen típusú járművekből kevesebb volt a szokásosnál: „Fönt az a fehér Triumpf, sportkocsi, kétüléses. A motorok közül pedig a Moto Guzzi, ami elvitte a díjat is, legalábbis látok ott egy serleget.”
A 26. oldtimertalálkozóra kevesebb kiállító érkezett a megszokottnál, de számos ritka járművet láthattak az érdeklődők - emelte ki a szervező.
Risto Radulović, szervező: „Nagyjából 48 autó és 20 motor van. Mi az idei kiállítás érdekessége? Az, hogy több olyan jármű is van, ami második világháború előtti. A résztvevő járművek minőségét illetően elmondható, hogy régebbi autókról van szó, tehát nem youngtimerek, hanem azoknál érdekesebbek és ritkábbak.”
Nemcsak Szerbiából, hanem Magyarországról, Koszovóból, Horvátországból, Angliából és Németországból is érkeztek résztvevők.

Veterán autók kiállítása volt Palicson

Oldtimertalálkozót szerveztek tegnap Palicson.

Tegnap július 2-a, vasárnap volt.
Az oldtimer vagy veterán autó régi, különleges autót jelent.
A tegnapi oldtimertalálkozón több mint 40 különleges,
veterán személygépkocsit és 20 motort állítottak ki.
Nagyon sokan voltak kíváncsiak a veterán autókra, motorokra.
Idén 26. alkalommal szervezték meg az oldtimertalálkozót Palicson.
Nemcsak Szerbiából, hanem Magyarországról,
Koszovóból, Horvátországból, Angliából
és Németországból is érkeztek résztvevők
a palicsi oldtimertalálkozóra.


Közös fellépéssel koronázták meg az együtt eltöltött időt

Gálaműsorral zárult a 8. Ludasi Népzenei Tábor.

Az általános- és középiskolások négy napon keresztül gyarapíthatták tudásukat a citerazene és a népi ének terén, ezen felül pedig szórakozásra is számos lehetőségük volt. A tábor végén közösen léptek fel a fiatalok, megkoronázva az együtt eltöltött időt.
A népzenekedvelő fiatalok a foglalkozásokon több csoportra osztva, naponta öt-hat órát dolgoztak a képességeik fejlesztésén, ki-ki a hozzá legközelebb álló népi hagyományt művelve. A tanulás és a szórakozás a gyerekek egész napját kitöltötte.
Vajda Petra: „Reggel felkeltünk, utána volt oktatás, utána onnan visszajöttünk, ebédeltünk, délután megint oktatás volt, este pedig koncertek. Volt gyöngyfűzés, íjászat, volt fürdés, csónakázás is.”
A gyerekeknek évről évre maradandó élményt nyújt a tábor. Elsajátított tudásukat egy gálaműsor keretében mutathatták be a közönségnek, örömteli pillanatokat okozva ezzel önmaguknak és a nézőknek.
Rontó Kata: „Én nagyon élveztem itt lenni. Az itt töltött idő nagyon jó volt. Szereztem elég sok barátot. Nagyon érdekesek voltak a foglalkozások, ahogy az oktatás is, és nagyon sok új dolgot tanulhattunk.”
A szervezők szerint az idei tábor családias hangulatban telt. A jó hangulat révén mindenki kibontakozhatott és felszabadulhatott. A színvonalas oktatás és népi hagyományok művelése mellett a szervezőknek fontos továbbá a barátságos légkör megteremtése és a jó hangulatban eltöltött szórakozás, ezért az egész napos munka után esténként zenekarok fellépését is élvezhették a gyerekek.
Guci Mónika, szervező: „2017-ben fogalmazódott meg bennünk az a gondolat, hogy szeretnénk a citerásokat és a népi énekeseket támogatni egy nyári népzenei tábor keretében, hogy szakmailag megfelelő módon tudjanak fejlődni. Ez egy hiánypótló kezdeményezés volt. Ha jól tudom, akkor a mai napig nincs olyan tábor Vajdaságban, ahol kifejezetten csak a citerásokkal és a népi énekesekkel foglalkoznak és igazából ezt a kezdeti célt szerettük volna az évek folyamán továbbvinni, minél jobban megerősíteni, illetve a délutáni foglalkozások keretében kicsit színesíteni a programot, és nem csak a szakmai nézőpontokat figyelembe venni.”
A négy napos tábornak ideális helyszínt biztosított a ludasi Kosztolányi-ház. A gyerekek az udvarban sátraztak, a felújított beltér pedig a kellemes helyet adott a foglalkozásoknak is.

Ünnepi műsorral fejeződött a Ludasi Népzenei Tábor

Tegnap ünnepi műsorral zárult a Ludasi Népzenei Tábor.

Tegnap július 16-a, kedd volt.
Idén 8. alkalommal szervezték meg
a Ludasi Népzenei Tábort.
A táborban általános és középiskolás diákok vettek részt.
A tábor 4 napig tartott.
A tábort a ludasi Kosztolányi-házban szervezték meg.
A gyerekek az udvarban sátraztak,
a felújított beltérben a foglalkozások zajlottak.
A táborban a citerazenével és a népi énekkel foglalkoztak a résztvevők.
A fiatalok napi 6 órát foglalkoztak a citerázással
és a népi énekléssel.
A tanulás mellett volt még gyöngyfűzés, íjászat, fürdés
és csónakázás is.
A gyerekek elmondták, nagyon jól érezték magukat a táborban.
Esténként zenekarok fellépését is élvezhették a gyerekek.
Tegnap, a tábor végén közösen léptek fel a fiatalok.


Borúra derű

Tovább folytatódik a változékony időjárás térségünkben.

A nap folyamán helyenként megnövekedhet a felhőzet, kisebb záporok és zivatarok is kialakulhatnak. A nappali hőmérséklet a 22 fokot is elérheti. Szerdára ismét kisüt a nap, és a hőmérő higanyszála egyes helyeken akár 24 fokig is emelkedhet. A következő napokban, azonban nem csak délutánonként, hanem a hajnali órákban is viszonylag kellemes hőmérsékletekre számíthatunk.
Szerdán a napos időszakok mellett kis esély van záporra és zivatarra térségünkben. A délies szél megélénkülhet. Hajnalban pára-, ködfoltok képződhetnek. A 6-12 fokos kora reggelt viszont 20-24 fokos délután követ. Tehát aki még a következő napokban is ráér nyugodtan tervezhet programokat a szabadban.
Csütörtökön a napsütést gomoly- és fátyolfelhők zavarhatják. Elszórt záporok, zivatarok alakulhatnak ki. A délies szél többfelé élénk lesz. 23-24 fokot mérhetünk a legmelegebb órákban.Pénteken és szombaton több helyen várható csapadék, a záporok, zivatarok mellett főként péntek estétől esőre is számítani lehet. A szelet gyakran élénk, erős, zivatarok környezetében viharos lökések kísérhetik. Pénteken 19-25, szombaton 16-22 fok valószínű.
A május magával hozta a növekvő pollenterhelést is. A nyír, az ostorfa és eperfafélék pollenkoncentrációja jellemzően közepes, helyenként magas szintet ér el. A platán és a tölgy pollenje közepes, a ciprus-és tiszafafélék, a fűz, valamint a kevésbé jelentős allergének közé tartozó gyertyán virágpora alacsony-közepes koncentrációban lehet jelen.

Marad a változékony időjárás

Változékony időjárás az,
amikor a napos és a felhős időjárás
váltogatja egymást.
A mai nap is helyenként megnövekedhet
a felhőzet, kisebb záporok és zivatarok is kialakulhatnak.
Ma délután 22 fokig melegszik a hőmérséklet.
Ma május 3-a, kedd van.
Szerdán újra kisüt a nap.
Szerda délután 24 fokig is felmelegedhet a levegő.
Szerda május 4-e, holnap lesz.
A következő napokban délutánonként
és a hajnali órákban is
kellemes hőmérsékletekre számíthatunk.


Itt a vénasszonyok nyara

Megérkezett térségünkbe a vénasszonyok nyara - napsütés, magas hőmérsékleti értékek várhatók az elkövetkező napokban - ez derül ki a Köztársasági Hidrometeorológiai Intézet előrejelzéséből.

Ma este ugyanakkor egyes helyeken megnövekedhet a felhőzet, és csapadék is előfordulhat erős széllel kísérve, jellemzően Vajdaság déli részein. 30 fok körüli értékek várhatók vasárnap és hétfőn is. Kisebb lehűlés kedden érkezhet vidékünkre.

Itt a vénasszonyok nyara

Megérkezett térségünkbe a vénasszonyok nyara.

Vénasszonyok nyarának
az őszi,
kellemes, nyugodt
és napos időjárást mondják.
Azért nevezik
vénasszonyok nyarának
ezt az időjárást,
mert régen ilyenkor
a falvakban az idős asszonyok
kiültek a házuk elé
a padokra élvezni a napsütést.
Innen ered
a vénasszonyok nyara
megnevezés.
A következő napokban is
vénasszonyok nyarára
jellemző időjárás lesz
térségünkben.
Ez azt jelenti, hogy
a következő napokban
sok lesz a napsütés,
és magas hőmérséklet lesz.
Ma is sok napsütés lesz.
Ma délután 27 fokos
hőmérséklet várható.
Ma este helyenként
előfordulhat eső,
és erősebb szél is.
Ma október 3-a,
szombat van.
Vasárnap és hétfőn is
meleg, napos időjárás
várható.
Vasárnap és hétfő
délután is akár
30 fokos meleg lehet.
Vasárnap, október 4-e,
holnap lesz.
Kisebb lehűlés
kedden érkezhet
térségünkbe.


Megszépítették a falujukat

Utcákat és zöld közterületeket díszítettek virágokkal és újrahasznosított tárgyakkal Torontálvásárhelyen a Természet Szolgálatában Környezetvédelmi Egyesület nőtagjai.

A civil szervezet összefogását a helyi lakosok mellett az Október 4. Közművesítési Vállalat és a Helyi Közösség Tanácsa is támogatja.
A Természet Szolgálatában Környezetvédelmi Egyesület már tíz éve működik, eddigi tevékenysége során a faluban és környékén facsemeték ültetésével és azok gondozásával foglalkozott leginkább. Most az ifjú tagok csatlakozásával újabb ötletek születtek, és az összefogás eredményeként virágokkal, alkalmi díszlettel teszik nemesebbé a település utcáit. Máté Mónika, elnök, Természet Szolgálatában Környezetvédelmi Egyesület, Torontálvásárhely: „Az emberek fel kell, hogy ébredjenek, hogy a természet nélkül nem tudunk élni, ami a legfontosabb. A természet, a nap, a víz, a fák, a virágok, az állatok, a növények, ezek nélkül nem tudunk meglenni, és az embereknek föl kell ébredniük, hogy mi a legfontosabb, meg a szeretet, hogy összetartsunk, mint most is. Itt sok-sok szeretet van, hogy így összegyűltünk és csináljuk, ennél szebb nincs.”
Az egyesület együttműködik a helyi Október 4. Közművesítési Vállalattal és a Helyi Közösség Tanácsával, hiszen közös érdekük, hogy a település utcái, terei rendezettek legyenek. Nagy Becsei Klaudia, megbízott titkár, Helyi Közösség, Torontálvásárhely: „A Természet Szolgálatában elnevezésű szervezet kérelemmel fordult a Helyi Közösséghez, amelyben leírták ötleteiket, elképzeléseiket, és hogy milyen módon szeretnék ezt megvalósítani. Kérték a véleményünket, vagyis az engedélyünket a tevékenységeik jóváhagyásához. Ez meg is történt, tehát a tanácstagok egyhangúlag megszavazták, jóváhagyták a kezdeményezést.”
Jelenleg az egyesület szerény körülmények között, egy használatra kapott régi épületben dolgozik, ott készítik elő a tevékenységükhöz szükséges anyagot. A faluban közel tíz helyszínen állítanak fel különböző díszeket virágokkal ékesítve. Nikolić Eleonóra, tag, Természet Szolgálatában Környezetvédelmi Egyesület, Torontálvásárhely: „Már hetek óta ezen dolgozunk, festünk nagyban, gyűjtjük az anyagokat. Egy hivatalos felhívás volt a falu részére, hogy a régi autógumikat, a locsolókannákat és a régi vödröket, vagy bármit, ami már nem használható otthon, adományozzák nekünk, és majd mi felmérjük, hogy mit tudunk felhasználni a faludíszítésre.”
Vállalkozóktól és magánszemélyektől anyagi és tárgyi támogatást kap az egyesület. Torontálvásárhely lakói elismeréssel fogadták a falurendezési kezdeményezést. Mindenki a maga módján segít, hogy a felállított díszlet és elültetett virágok megmaradjanak és egész éven át szépítsék a települést. Kotormán Mária, Torontálvásárhely: „Ez egy újkeletű megmozdulás, tehát bizonyára ez a fiatalabb generáció is már hiányolta ezt az egészet, hogy a falunk csak hanyatlik, hanyatlik, és egy ébredést ők is támogatnak, és el is indították.”
Az egyesülethez folyamatosan újabb tagok is jelentkeznek, a fiatal szülők pedig gyerekeiket is bevonják a munkába a természetvédelem érdekében.

Megszépült Torontálvásárhely

A helyiek megszépítették falujukat, Torontálvásárhelyet.

Torontálvásárhely 1 település Bánátban.
Utcákat és parkokat díszítettek virágokkal
és újrahasznosított tárgyakkal Torontálvásárhelyen.
A Természet Szolgálatában
Környezetvédelmi Egyesület nőtagjai és a lakosok
szépítették meg közös együttműködéssel a települést.
Az egyesület már 10 éve működik a faluban.
Az egyesület az eddigi akcióik során a településen és a környéken
facsemeték ültetésével és gondozásával foglalkozott.
A település szépítésének a célja, hogy felhívja
az emberek figyelmét arra, mennyire fontos
a környezet tisztán tartása és gondozása.
Az egyesület tagjai a településen 10 helyszínen állítanak fel
különböző díszeket és virágokat.
A díszek régi autógumikból, locsolókannákból
és vödrökből készültek.
Az egyesülethez folyamatosan érkeznek újabb
és fiatalabb tagok, akiknek fontos a természet védelme.


Betyáros virtus Ludason

Fekete, pej, szürke, deres de még tarka ló is versenyzett a 12. Ludasi Betyárnapon. Hátas-lovas és fogatos ügyességi lóversenyeket láthatott a közönség.

A szórakoztató lovas bemutatók mellett a ludasi vásártéren 53 bográcsban készült a birka-, marha- és sertéspörkölt.
Az adai Gyarmat Istálló lovasai minden évben versenyeznek a ludasi lovas napokon, sőt a kezdetektől a lovas rendezvény megszervezésében is kiveszik a részüket. Az öt ügyességi hátas-lovas megmérettetésen Kubik Patrik társával Gyarmat Istvánnal szerepelt. Kubik Patrik elmondta, lovaik inkább a gyorsasági versenyeket szeretik, ennek ellenére második helyen végeztek: „Nekünk igazából mind nehéz, mert mi nem vagyunk hozzászokva ezekhez a játékos programokhoz. Az unokatestvérem, a párom lova elég temperamentumos, versenyezni szoktunk vele inkább. Ezt a játékot, a lassút, az ügyességit, nem tekinti úgy ahogy kellene, gyorsban menne, rögtön szaladna, úgyhogy ez nekünk nem megfelelő, de igyekszünk, megpróbálunk mindent.”
Kihagyhatatlan a ludasi lovasnap a magyarkanizsai Bózsó Istálló tulajdonosának - eddig mindegyiken részt vettek. Szürke kancáival, Hajnallal és Lepkével a bála-kerülgetés számban versenyeztek: „Az én kancáim anya-lánya fogat. Összeszokott, összehajtott lovak. A lovazást mindenkinek csak ajánlom, bármikor többet ér, mint egy számítógép, úgy az idő miatt, úgy a kikapcsolódás miatt.”
Milyen betyárnap lenne az olyan, amelyen nem lenne sok betyár? A ludasi lovasnap kihagyhatatlan résztvevői a hagyományos viseletbe öltözött betyárok, akik az egész Dél-Alföldről érkeztek a rendezvényre. A ludasiak célja a lovak és a lovaglás népszerűsítése.
Aladics Tibor, elnök, Ludas HK: „A mai világban már az is furcsa, az is nagy dolog, ha valakinek otthon van lova. A lókedvelők körében van egy egyesület, akik tudnak egymásról. Ezek az emberek összefogtak, és egy ilyen rendezvény alkalmával összemérik a tudásukat. Lóháton különböző feladatokat kell teljesíteniük. Ezek egyszerű lovak, semmi magas szintű. Ez amatőr, falusi hozzáállás. Úgy érzem, sőt biztos vagyok benne és tudom, hogy a közönségnek ez nagyon tetszik.”
A lovaspálya körül a vendégeket kirakodóvásár várta, a ludasi helyi közösség pedig tombolát is szervezett. Több mint ezer ember volt kíváncsi az ügyességi lovas versenyekre. A ludasi rendezvényt az adai Nyergelj, fordulj! Lovas-, Rekreációs és Hagyományőrző Egyesület támogatta

Megtartották a Ludasi Betyárnapokat

Tegnap tartották meg 12. alkalommal a Ludasi Betyárnapokat.

Tegnap október 2-a, vasárnap volt.
A közönség különböző lovakat
lóversenyt és lovas bemutatót is láthatott tegnap
a Ludasi Betyárnapokon.
Az érdekes programok mellett a ludasi vásártéren
53 bográcsban készült a birkapörkölt,
a marhapörkölt és a sertéspörkölt.
A ludasi rendezvényen természetesen
hagyományos viseletbe öltözött betyárok is részt vettek.
Még Magyarországról is érkeztek betyárok Ludasra.
A szervezők elmondták, a rendezvény célja
a lovak és a lovaglás népszerűsítése.
Az érdeklődőket bőséges kirakodóvásár is
várta tegnap a lovaspálya körül.
Több mint 1000 ember látogatott ki tegnap
Ludasra a 12. alkalommal megszervezett Betyárnapokra.


Ismét jön a csapadék és a lehűlés

Péntek délután, estefelé már számíthatunk esőre Szerbia szinte egész területén. Igazi novemberi idő lesz a hétvégén.

Ma még változó felhőzetre van kilátás. Időnként napsütésre is számíthatunk. Valamivel melegebb az idő az ilyenkor megszokottnál. A csúcshőmérséklet 12 fok körül alakul, de egyes országrészekben akár 14 fok is lehet.
Pénteken azonban változik a helyzet. Jön a csapadék, megélénkül az északnyugati szél, ezzel együtt pedig érkezik a lehűlés is. A borulás először Szerbia északnyugati térségében kezdődik, de délután, estefelé már minden országrészben megnövekszik a felhőzet. Eső is várható. A hőmérséklet is csökken, a legmelegebb órákban is csak 9 fokot mérünk majd, de a szerb fővárosban például 7-nél több fokot nem mutat majd a hőmérő higanyszála. Délután, illetve az éjszaka folyamán a nyugati hegyekben, illetve Dél-Szerbiában hószállingózás is lehetséges. Ezeken a helyeken éjszaka fagypont körül alakul a hőmérséklet.
Szombaton változóan felhős, hideg idő lesz. Hajnalban gyenge fagy is lehet, és köd is kialakulhat. A hőmérséklet az ilyenkor megszokott értékek körül, illetve némileg alatta alakul.
Csapadék vasárnap sem valószínű.
Nagyon forró október van mögöttünk
Az amerikai Nemzeti Óceán- és Légkörkutatási Hivatal (NOAA) adatai szerint a mérések 141 éves története során az idei volt a negyedik legmelegebb október.  Az északi-sarkvidéki jég októberi kiterjedése 2020-ban volt a legkisebb, 36,8 százalékkal alacsonyabb az 1981–2010 közötti átlagnál.
Az eddigi információk alapján úgy tűnik, hogy 2020 minden idők három legforróbb éve közé fog tartozni. Idén októberben a globális felszíni hőmérséklet 0,85 Celsius-fokkal volt magasabb a 20. századi átlagnál. Aggasztó, hogy a tíz legmelegebb októbert 2005 óta dokumentálták, a hét legforróbbat pedig 2014-től kezdődően.
A januártól október végéig tartó időszakot nézve az idei volt a második legforróbb év, a globális átlag 1 Celsius-fokkal múlta felül a 20. századi átlagot. Európában és Ázsiában ez a periódus már rekordnak számít.
A NOAA szerint világszerte rengeteg melegrekord dőlt meg 2020 októberében, ennek ellenére kifejezetten sok volt a hó: az elmúlt 53 évet tekintve az északi féltekén idén volt a tizedik legnagyobb kiterjedésű az októberi hótakaró.

Ismét jön a csapadék és a lehűlés

Péntek estétől csapadékos idő várható egész Szerbia területén.

Péntek november 20-a,
holnap lesz.
Csapadék ugyanaz,
mint az eső.
Péntektől újra
lehűl a levegő.
Péntek délután
már csak maximum
9 fokos hőmérséklet lesz.
Pénteken az esti órákban
lehet olyan hely
az országban,
ahol hószállingózás is
előfordulhat.
Ezeken a helyeken
éjszaka fagy is lehet.
A hétvégén igazi
novemberi időjárás lesz.
A hétvége szombat
és vasárnap.
Szombaton is felhős,
hideg időjárás lesz.
Szombat hajnalban
gyenge fagy
és köd is kialakulhat.
Szombat november 21-e lesz.
Fagy akkor van
amikor 0 fok alatt van
a hőmérséklet.
Vasárnap már
nem várható csapadék
térségünkben.


A Pannon Rádió a Szüreti Napokon

Néptáncos és fiákeres felvonulás, főzőverseny, borutca, gyerekprogramok, zenés mulatság - a bácskossuthfalvi Szüreti Napokon idén is jó volt a hangulat.

Az időjárás nem kedvezett idén a gyümölcstermesztőknek, Bácskossuthfalván is voltak fagykárok, a betegségek pedig a szőlőt sem kímélték. A helyi termelők ennek ellenére bizakodóak a szürettel kapcsolatban.
Bácskossuthfalva központjában helyi és vendég néptáncosok bemutatójával kezdődött a szüreti felvonulás, majd lovakkal, fiákerekkel és traktorokkal indult útjára az ünneplő népes társaság. Fúvószenekarral és borlovagokkal az élen érkeztek meg a Szüreti Napok helyszínére, a Koplalóra.
Márton Attila és Hallgató Gyöngyvér, tag, Ady Endre MK, Bácskossuthfalva:„ Mindenkinek a szívében ez egy nagyon különleges alkalom, hogy együtt táncolhatunk, együtt énekelhetünk és új embereket ismerhetünk meg másik néptánccsoportokból, akár kórusokból, úgyhogy óriási élmény és egy nagyon szép hagyomány.
- Mivel készültetek a mai napra, milyen koreográfiákkal?
- Bukovinai tánccal készültünk, és reméljük, hogy a közönségnek nagyon tetszeni fog.”
A Koplalón már javában főztek a csapatok, a bográcsokban birka- és csirkepörkölt rotyogott.
Kasza Attila, Bácskossuthfalva: „Nekünk ez valójában majdnem csapatépítés a cégem irányába, itt egy kicsit jobban összekovácsolódik a csapat, eszünk, iszunk, jobban megismerjük egymás családját, kint vannak a családtagok is meg a rengeteg nép.”
A borutcán friss must készült, a helyi és vendég pincészetek tavaly készült nedűit is megkóstolhatták a látogatók.
Fábrik Attila, elnök, Rizling Szőlészek és Gyümölcsészek Egyesülete, Bácskossuthfalva: „Az idei évben megint egy kicsit megsínylette a gyümölcsünk, sajnos valamit elvitt a fagy, van, amit elvittek a betegségek, például a szőlőket a lisztharmat, de attól függetlenül látható, hogy a termelők azért elég szépen hoztak gyümölcsöket a kiállításra.”
A Pannon Rádió kétórás élő műsorral jelentkezett a rendezvényről.
Brasnyó Zoltán, főszerkesztő, Pannon Rádió: „Igyekeztünk egy olyan műsort összeállítani, ami nem csak szórakoztató, hanem tükrözi ennek a településnek az identitását is, hiszen beszélhetünk itt borról, beszélhetünk itt Kossuth-szoborról, de beszélhetünk a Mikszáth-féle Noszty fiú esete Tóth Marival c. műről is, tehát mind-mind Bácskossuthfalvából ered.”
Az ünnepségen a református lelkész és a katolikus plébános mondtak áldást.
Bácskossuthfalva testvértelepülései számára a barátság jeleként emlékplaketteket adtak át.
A szüreti ünnepség szinte egyidős a településsel, mondta Papp László bácskossuthfalvi tanácselnök.„Manapság a háború árnyéka, amiben élünk, a szélsőséges időjárási viszonyok, a migránshelyzet, mind arra késztet bennünket, hogy minél jobban felértékeljük ezeket a találkozókat, hogy megerősödjön bennünk az az érzés, hogy összetartozunk, és hogy ezt az összetartozást elősegítik a Szüreti Napok is, és annak örülünk, hogy az emberek is ezt érzik és itt vannak.”
Művelődési műsor, kirakodóvásár és a gyerekeknek habparti tarkította a programot a bácskossuthfalvi Szüreti Napokon.

A Szüreti Napokon járt a Pannon Rádió

A bácskossuthfalvi Szüreti Napokon járt tegnap a Pannon Rádió csapata.

Tegnap szeptember 2-a, szombat volt.
Néptáncos és lovas felvonulás, főzőverseny,
borutca, gyerekprogramok és zenés mulatság várta
az érdeklődőket a bácskossuthfalvi Szüreti Napokon.
A szüreti felvonulás Bácskossuthfalva központjában kezdődött.
A Szüreti Napok egész napos helyszíne
a bácskossuthfalvi Koplaló volt.
Itt tartották meg a birka- és csirkepörkölt főzőversenyt is.
A Pannon Rádió csapata 2 órás
élő műsorral jelentkezett a rendezvényről.
A 2 műsorvezető Brasnyó Zoltán és Zvekán Péter volt.
Az időjárás nem kedvezett idén a gyümölcstermesztőknek.
Bácskossuthfalván is voltak fagykárok,
és a szőlőket is megtámadták a betegségek.
A helyi termelők mégis azt remélik, hogy jó szüret lesz.
Az ünnepségen a református lelkész
és a katolikus pap mondtak áldást.


Esetleg a vegák és vegánok maradhattak éhen Adorjánon

Több mint 100 csapat érkezett ma délelőtt Adorjánra a Nemzetközi Hurka és Kolbász Fesztiválra. Vajdaság mellett, Felvidékről, Erdélyből és Magyarországról is érkeztek csapatok.

A kilátogatókat a délelőtt folyamán lakodalmas zenét játszó együttesek szórakoztatták. Vajdaság mellett, Felvidékről, Erdélyből és Magyarországról is érkeztek csapatok, hogy összemérjék sült hurka és kolbász receptjeiket. Pelikán László csapatával a szlovákiai Negyedből érkezett, már nyolcadik éve vesznek részt a fesztiválon.
Pelikán László, résztvevő: „Ahogyan én észrevettem, a hurkánál és a kolbásznál ugyanazok az ízek, mint nálunk. A lényeg a jó alapanyagokban van, a hús, só, bors, paprika, hurkánál ugyanígy. Úgy készítjük, mint itt Vajdaságban.”
Idén 12. alkalommal szervezték meg a Nemzetközi Hurka és Kolbász Fesztivált, amelyen 135 csapat készített sült kolbászt és hurkát.
Borsos Csaba, szervező: „Tizenkét éve álmodtunk egy nagyot, és ez mára valósággá vált. A fesztiválunk minden évben egyre nagyobb és nagyobb látogatásnak örvend, csapatok és az Adorjánra látogatók szempontjából is.”
Tóbiás József a Vajdasági Magyar Szövetség köztársasági képviselőjelöltje szerint egy példaértékű rendezvény ez, hiszen nem csak Vajdaságot, de az egész Kárpát-medencét megmozgatja.
Tóbiás József, köztársasági képviselőjelölt, VMSZ: „Másodszor vagyok jelentős rendezvényen itt Adorjánon, az egyik a falunap volt, a másik pedig ez. Már 12. alkalommal rendezik meg, óriási jelentősége van, óriási közösség összetartó ereje van.”
Dr. Pásztor Bálint, a VMSZ megbízott elnöke elmondta, ezekre az eseményekre szükség van, hiszen a magyar hagyományokat ápolják: „Ez igazi közösségépítő esemény, amelyen tízezer ember is megfordul a nap folyamán. Ilyen rendezvényekre szükség van, hiszen a magyar hagyományokat ünnepeljük, és arról szól, hogy az emberek összejöjjenek egész Vajdaságból, sőt Magyarországról és a Kárpát-medencéből és jól érzik magukat, barátkoznak.”
A gasztronómiai fesztivál egész nap várja az érdeklődőket. Koncertekkel is készültek a szervezők, a magyarországi Apostol zenekar és Bunyós Pityu mellett az Edda művek együttese is zenél.

Nemzetközi Hurka és Kolbász Fesztivált tartottak Adorjánon

Tegnap 12. alkalommal tartották meg a Nemzetközi Hurka és Kolbász Fesztivált Adorjánon.

Tegnap november 25-e, szombat volt.
A fesztiválon összesen 135 csapat készített
sült kolbálszt és hurkát.
Vajdaság mellett, Felvidékről, Erdélyből
és Magyarországról is érkeztek csapatok.
A fesztiválra évről-évre egyre több érdeklődő látogat el.
Tegnap délelőtt a látogatókat
lakodalmas zenét játszó együttesek szórakoztatták.
A fesztivál szervezői koncertekkel is készültek.
A magyarországi Apostol zenekar, Bunyós Pityu
és az Edda művek együttese is zenélt Adorjánon.


Fenyő Miklós Szabadkán - teljesen megtelt a város főtere

A nyári koncertturnéjának utolsó állomáshelye volt az észak-bácskai város.

Remek hangulatú bulival folytatódott Szabadkán a városnapi koncertsorozat, az ikonikus magyar előadó, Fenyő Miklós fellépésével. A 74 éves művész több mint ötven éve van a zenei pályán, több mint 400 dal szerzője. A járványhelyzet miatti hosszú kényszerszünet után idén nyáron töretlen energiával koncertezik.
A koncertre látogatók között nagyon sok volt a fiatal, a középkorosztály és az idősebb generáció pedig ifjúsága fénykorát élte újra, amíg Fenyő Miki énekelt. Az este folyamán felcsendültek olyan elmaradhatatlan örökzöld slágerek, mint a Csókkirály, a Hotel Menthol, a Csavard fel a szőnyeget és a Made in Hungária.
Fenyő Miklós előadóművész hosszabb, exkluzív interjút adott a Pannon RTV-nek, amelyben életútjáról, és több mint öt évtizedes pályafutásáról mesélt, többek között arról, hogy a rock & roll már gyermekkorában rabul ejtette. „Én Amerikában éltem egy néhány éven át, és gyerekkoromban ott találkoztam ezzel a műfajjal. Olyan egyszerű dolog volt találkozni ezzel a műfajjal, mert mindenhonnan ez szólt. Ez azonnal rabul ejtett engem, szóval ilyen szép magyar kifejezéssel, rabul ejtett. Tényleg a foglyává váltam, azonnal megérintett a légköre, sugárzása.”
Koncertjén a művészt a Fenyő Gyöngye zenekar és a Csacska Macska vokál kísérte, a Jampi Angyalok pedig mindent megtettek azért, hogy mindenkit táncba vigyenek.
Szerettünk volna egy olyan koncertet szervezni, amely méltó Szabadkához, méltó a szabadkai magyarokhoz - mondta dr. Pásztor Bálint, a szabadkai Városi Képviselő-testület elnöke. „Fenyő Miklósnak most egy olyan produkciója van, amely a legfiatalabbaktól a legidősebbekig terjedő korosztályt meg tudja szólítani, mindenkit egy kicsit másképp, mindenkit egy kicsit mással, és igazán attraktív produkcióról van szó, úgyhogy azt gondolom, hogy méltó a városhoz is, a városnaphoz is, az évfordulóhoz is.”
Mint az bebizonyosodott, a választás telitalálat volt.
A Fenyő Miklóssal készült hosszabb beszélgetést alább tekinthetik meg.

Fenyő Miklós Szabadkán koncertezett

Tegnap este teljesen megtelt Szabadka főtere Fenyő Miklós koncertjén.

Tegnap szeptember 2-a, csütörtök volt.
Fenyő Miklós 1 híres magyarországi énekes.
Szabadka városnapja alkalmából koncertezett
Fenyő Miklós Szabadkán.
Nagyon sok ember látogatott el
tegnap este a koncertre.
Az emberek nagyon jól érezték magukat a koncerten.
Fenyő Miklós tegnap este a legismertebb dalait is
elénekelte a közönségnek.
Ilyen ismert Fenyő Miklós dal például
a Csókkirály, a Hotel Menthol, a Csavard fel a szőnyeget
és a Made in Hungaria.
Fenyő Miklóssal riportot készített a Pannon RTV.


Megszülettek Rúzsa Magdi gyermekei

Az énekesnő azt írta Facebook-bejegyzésében, hogy örömmel értesít mindenkit, hogy tegnap reggel megszülettek a kisbabái.

Most még nehéz szavakba önteni az érzéseinket. Boldogság van - írta.

Megszülettek Rúzsa Magdi gyermekei

Kedd reggel megszülettek Rúzsa Magdi és férje hármasikrei.

Kedd február 1-je volt.
Rúzsa Magdi 1 híres vajdasági énekesnő.
Rúzsa Magdi Facebook-oldalán jelentette be
az örömhírt, vagyis hogy megszülettek kisbabái.
Rúzsa Magdi a következőket írta Facebook oldalán:
Most még nehéz szavakba önteni az érzéseinket. Boldogság van.
Rúzsa Magdinak és férjének
2 kisfia és 1 kislánya született.


Kukoricafesztivál Tordán, a megszokottnál kicsit szerényebben

Az esős hétvégén megtartott ritka események egyike Tordán zajlott, ahol 14. alkalommal volt Kukoricafesztivál.

A Bánátban rég nem tapasztalt aszály miatti terméskiesés is nehezítette a szervezők dolgát, de a rendezvényt, ugyan kevesebb programmal, végül megtartották.
A rendezvény fő eseménye, a kézi kukoricatörés és szárvágás, a hagyományos formában elmaradt a nagy sár miatt. Kizárólag a tiszaalpáriak és néhány tordai mutatta be, hogy hogyan is zajlott egykor a kukorica betakarítása. Vancsura István, polgármester, Tiszaalpár, Magyarország: „Az eső belerontott, de azért kimentünk, és igenis megmutattuk, hogy mi tudunk kukoricát törni, fosztani, annak ellenére, hogy Alpáron nincsen, mert megégett minden az aszályban. Bízom benne, hogy a további rendezvényen is itt tudunk lenni, és jó érezzük magunkat itt a fesztiválon. Egyébként nagyon régi kapcsolat, több mint harmincéves ez a kapcsolat Tordával.”
A rendezvény megnyitóján Juhász Attila mezőgazdasági államtitkár az ilyen jellegű találkozások fontosságát hangsúlyozta. Szólt a mezőgazdaságot érintő kihívásokról is. „Változnak az energiahordozók árai, az újratermelési eszközök árai, ha konkrétan a mezőgazdaságról van szó, de ez az élet minden terén megnyilvánul. Viszont nekünk elemi érdekünk az, hogy a köztársasági kormányban, az ottani érdekképviseletet biztosítva, tudjuk biztosítani azt a folytonosságot, amely azt tudja szavatolni és garantálni, hogy a gazdák időben megkapják a támogatásokat.”
A tordaiak hetek óta készülődtek a rendezvényre, és mint kiderült, nem volt hiábavaló a sok munka. Dobai János, elnök, Torda Helyi Közösség: „Nagyon örülök annak, hogy most első alkalommal a Kárpát-medencéből ilyen sokan itt vagyunk. Felvidékről, az anyaországból, Erdélyből, a bánsági magyar településekről. Ez is bizonyítja azt, hogy igenis fontos mindannyiunk számára az összefogás, az összetartozás.”
A tordai határban lassan a végéhez ér a kukorica betakarítása. A 4500 hektárnyi területnek a felén vetettek idén tengerit. Dvorák Ede, igazgató, Földműves Szövetkezet, Torda: „Vannak azért parcellák, amelyek, valamilyen körülménynek köszönhetően, kicsit jobban teremtek. Ilyen 2,7-2,8 tonna holdankénti termésről beszélek. De sajnos a nagy átlagunk úgy gondolom, hogy egy tonna körül lesz holdanként. Viszont vannak drasztikusan alacsony termések: lesz, ahol száz kilóról, kétszáz kilóról beszélünk holdanként.”
A hagyományos főzőversenyen képviseltette magát a felvidéki Lég község is. A közös főzőcskézés egyik hozadéka az lesz, hogy Tordával testvér-települési kapcsolatot létesítenek. Bódis Róbert, Lég község, Szlovákia: „Így jönnek el a barátok. Én elmegyek ide, most itt vagyok Szerbiában. Három országot átjöttem: Szlovákia, Magyarország, Szerbia. Hát akkor ők is eljönnek. És akkor így települt az egész attrakció a részemre, meg a község részére, hogy én így be tudtam a barátokat és a versenyzőket állítani. Ezt így kell valahogy csinálni.”
A Sportközpontban megtartott rendezvényen volt kultúrműsor, régi autók bemutatója, zenei műsor és kirakodóvásár is.

Kukoricafesztivál Tordán

Szombaton tartották meg 14. alkalommal a Kukoricafesztivált Tordán.

Szombat szeptember 17-e, tegnap volt.
Torda 1 bánáti település.
Az esős időjárás miatt kevesebb programmal,
de megtartották a Kukoricafesztivált Tordán.
Magyarországi, erdélyi és felvidéki vendégek is
érkeztek a 14. Kukoricafesztiválra.
A nagy sár miatt sajnos elmaradt
a rendezvény fő programja,
a kézi kukoricatörés és szárvágás is.
Csak pár tordai és tiszaalpári lakos
mutatta be tegnap, hogy hogyan történt régen
a kukorica betakarítása.
Tiszaalpár 1 település Magyarországon.
A tordai Kukoricafesztiválon idén is
megszervezték a főzőversenyt.
Tegnap kultúrműsorokat, régi autók bemutatóját,
zenei műsort és kirakodóvásárt is
láthattak az érdeklődők
a tordai Kukoricafesztiválon.
A programokat a helyi Sportközpontban tartották meg.